Παπαγεωργόπουλος Αντώνης: ΠΑΛΙΑ ΕΠΑΓΓΕΛΜΑΤΑ ΠΟΥ ΔΕΝ ΥΠΑΡΧΟΥΝ ΠΙΑ\nΜερικά από τα παλιά επαγγέλματα που δεν υπάρχουν πια είναι:\nο γαλατάς, ο παγοπώλης, ο γανωτής, ο ζευγολάτης και ο αγροφύλακας.\nΟ γαλατάς ήταν αυτός που έφερνε το γάλα στο σπίτι, από πόρτα σε πόρτα\nΟ παγοπώλης ήταν αυτός που έφερνε πάγο για να κρατάει κρύα τα τρόφιμα\nΟ γανωτής ήταν αυτός που πήγαινε στα χωριά και γάνωνε (κολλούσε) διάφορα σκεύη, όπως για παράδειγμα κατσαρόλες, ταψιά κ.α.\nΟ ζευγολάτης ήταν αυτός που παλιά όργωνε τα χωράφια με άλογα, γαϊδούρια ή βόδια.\nΟ αγροφύλακας ήταν αυτός που φύλαγε τους αγρούς, τα χωράφια.\n--- Αλέξανδρος Μπουχώρης---\nΟ Παγωτατζής ήταν ένα επάγγελμα που ασχολούνταν με την πώληση παγωτού. Είχε ένα τρίκυκλο ποδήλατο που μπροστά είχε ένα ψυγείο που είχε παγωτό, και δεξιά και αριστερά είχε χωνάκια και κυπελάκια και φορούσε μια άσπρη στολή. Αυτός πήγαινε σε κοντινά χωριά και σε γειτονιές όταν γινόταν Βαφτίσια, γάμοι, πανηγύρια και όταν γιόρταζε η εκκλησία. Τώρα αυτό το επάγγελμα δεν υπάρχει γιατί το παγωτό το κατασκευάζουν στα εργοστάσια και τα πουλάνε στα σούπερ μάρκετ και στα περίπτερα σε μεγάλες ποσότητες.\nΟ παγοπώλης ήταν ένα επάγγελμα που ήταν πολύ χρήσιμο. Ήταν εποχικό επάγγελμα, ξεκίναγε τον Απρίλιο και τέλειωνε τον Οκτώβριο. Ο παγοπώλης πουλούσε τον πάγο περιφερόμενος στις γειτονιές, την εποχή που δεν υπήρχαν ηλεκτρικά ψυγεία. Για τη μεταφορά του πάγου χρησιμοποιούσε ποδήλατο ή τρίκυκλο, με καροτσάκι. Για να πιάσει τον πάγο χρειαζόταν, ένα κομμάτι ύφασμα και ένα ζευγάρι χοντρά γάντια για να τον πιάνει, ένα πριόνι για να τον κόβει και ένα γάντζο για να τον μεταφέρει. Ο πάγος τοποθετούνταν σε ένα ξύλινο ψυγείο, που έμοιαζε με ντουλάπι. Όταν έλιωνε, το νερό έτρεχε από τα πλαϊνά τοιχώματα και κρύωνε τις λαμαρίνες οπότε διατηρούνταν τα φαγητά. Αυτό το νερό, μαζεύονταν σε ένα ντουλάπι, και το άδειαζαν από μία βρύση,και το μάζευαν σε έναν κουβά.\nΟ παγοπώλης, βέβαια, αντικαταστάθηκε από τα ψυγεία που δούλευαν με ρεύμα.\nΟ νερουλάς ήταν πλανόδιος πωλητής νερού και αναλάμβανε την τροφοδότηση των σπιτιών σε πόλεις ή χωριά, που δεν είχαν δική τους προμήθεια. Στην παλιά Αθήνα του 19ου αιώνα όπου δεν υπήρχε ακόμα ύδρευση στα σπίτια, αναλάμβανε την τροφοδότηση τους με νερό που προμηθευόταν από τον Υμηττό και κουβαλούσε με γαϊδούρι, μουλάρι ή κάρο. Έκανε πολλά κοπιαστικά δρομολόγια και αμειβόταν περίπου μια δεκάρα τον τενεκέ. Υπήρχε συνήθως ένας νερουλάς σε κάθε γειτονιά και είχε σταθερή πελατεία. Ο Σπύρος Λούης καθώς και ο πατέρας του ασκούσαν αυτό το επάγγελμα στο Μαρούσι.\nΕπαγγέλματα που δεν υπάρχουν πια:\n--- Μόσχοβου Δέσποινα – Αικατερίνη---\n΄Ηταν τεχνίτης ειδικός κατασκευή βαρελόσχημων και σκαφοείδων σκευών , που τα κατασκεύαζαν από ξύλο βελανιδιάς ,καρυδιάς, καστανιάς ή δρυάς. Το ξύλο περνούσε από υγρή επερξεγασία και μετά το έκοβαν σε λεπτές σανίδες, που βρέχανε για να πέρνουν εύκολα την κατάλληλη κλήση. Κατόπιν περνούσαν τα σιδερένια στεφάνια, τα χτυπούσαν με το ματσακόνι για να σφίξουν καλά και μετά τοποθετούσαν τους δύο επίπεδους πυθμένες.\nΤα παλιά χρόνια οι άνθρωποι δεν είχαν αρκετά χρήματα για να έχουν ψυγείο στο σπίτι τους. Αλλά ούτε και οι μαγαζάτορες μπορούσαν εύκολα να αγοράσουν ένα ψυγείο για το μαγαζί τους. Έτσι τα παιδιά μπορούσαν να πάρουν παγωτό μόνο από τον παγωτατζή. Κάθε πρωί ο παγωτατζής αγόραζε μεγάλες κολόνες πάγου. Τις έβαζε μέσα στο καρότσι με το παγωτό που είχε φτιάξει και γύριζε τις γειτονιές καλώντας τα παιδιά να αγοράσουν παγωτό.\n-- Μαρία Αδάμου--\nΣτην παλιά Αθήνα κυρίως όπου δεν υπήρχαν βρύσες μέσα στα σπίτια, ο νερουλάς αναλάμβανε την τροφοδότησή τους με νερό. Κάτι αντίστοιχο έκανε κι ο παγοπώλης με τον πάγο για την συντήρηση των προϊόντων. Υπήρχε συνήθως ένας νερουλάς σε κάθε γειτονιά και είχε σταθερή πελατεία.\nΈκανε πολλά και κοπιαστικά δρομολόγια κατά τη διάρκεια της ημέρας για να κουβαλάει το απαραίτητο για κάθε νοικοκυριό νερό. Αμειβότανε περίπου 1(μία) δεκάρα τον τενεκέ. Το επάγγελμα του νερουλά διατηρήθηκε μέχρι το 1930, οπότε ιδρύθηκε η ΟΥΛΕΝ (δημόσια υπηρεσία).\nαγωγιάτης ή αλμπάνης\nτζαμπάζης λεγότανε ο έμπορος μεγάλων ζώων κυρίως αλόγων,\nπλανόδιος: έμπορος ή μανάβης ή φωτογράφος ή ανθοπώλης ή εφημεριδοπώλης.\nΤα παλιά χρόνια οι άνθρωποι δεν είχαν ηλεκτρικό στα σπίτια τους, για αυτό δεν είχαν και ηλεκτρικά ψυγεία. Τα περισσότερα τρόφιμα τα συντηρούσαν στα κρύα υπόγεια ή τα έκαναν παστά με πολύ αλάτι. Αργότερα αγόρασαν ψυγεία που δε λειτουργούσαν με ηλεκτρικό ρεύμα, αλλά με μεγάλα κομμάτια έτοιμου πάγου.\nΤα ψυγεία αυτά ήταν ξύλινα εξωτερικά και από μέσα μεταλλικά. Ο πάγος έμπαινε ψηλά , έλιωνε σιγά-σιγά και το νερό μαζεύονταν στο κάτω μέρος του δοχείου, σε μία ειδική θέση.\nΟ παγοπώλης μετέφερε με το κάρο του μεγάλα κομμάτια πάγου από το εργοστάσιο και τα πουλούσε από σπίτι σε σπίτι. Φορούσε χοντρά γάντια για να μην παγώνουν τα χέρια του και είχε ακόμα ένα πριόνι, για να τεμαχίζει το πάγο σε μικρότερα κομμάτια.\nΔυστυχώς όμως αργότερα, για το επάγγελμα του παγοπώλη, ήρθε το ηλεκτρικό ρεύμα σε όλα τα σπίτια, όλοι αγόρασαν ηλεκτρικά ψυγεία και το επάγγελμα του παγοπώλη χάθηκε όπως και πολλά άλλα επαγγέλματα. --Κλεονίκη Γούλα--\nΟ καρεκλάς: ήταν τεχνίτης που επιδιόρθωνε καρέκλες, πλέκοντας τη βάση του ξύλινου πλαισίου. Για το πλέξιμο της χρησιμοποιούσε ένα ειδικό χόρτο, που σε πολλά μέρη το ονόμαζαν «πανιά». Το χόρτο αυτό το μάζευε ο καρεκλάς το καλοκαίρι μέσα από τα ποτάμια και τους βάλτους και το έβαζε στον ήλιο να στεγνώσει. Έπειτα το έκανε δεμάτια, το τύλιγε γύρω από τον ώμο του κι έπαιρνε τις γειτονιές και τα χωριά με τα πόδια. Είχε μαζί του κι έναν τορβά (=σακίδιο) με τα απαραίτητα εργαλεία μέσα: σύρμα, τανάλια, σφυρί,μαχαίρι(τσεκμές)κλπ.\nΑντηχούσαν οι δρόμοι απ' την φωνή του: «Καρεκλαααάς! Καρέκλες διορθώνω. Ο καρεκλαααάς!».\nΞεκινούσε το πλέξιμο απ' τις άκρες και τελείωνε στο κέντρο. Τα χέρια του δούλευαν με μαεστρία.\nΠαγοπώλης με άμαξα\nΤο επάγγελμα του παγοπώλη ήταν να πουλάει πάγο και υπήρχε ως τη δεκαετία του 1970 κυρίως σε αστικά κέντρα.\nΟ παγοπώλης πουλούσε τον πάγο περιφερόμενος στις γειτονιές, γιατί εκείνη την εποχή δεν υπήρχαν ηλεκτρικά ψυγεία για τη συντήρηση των τροφίμων. Περιδιαβαίνοντας με το ειδικά διαμορφωμένο κάρο, την καρότσα ή το τρίκυκλό του γεμάτο παγοκολώνες που κατασκευάζονταν με ειδική διαδικασία σε ανάλογα εργαστήρια, τα παγοποιεία, τροφοδοτούσε όχι μόνο τα σπίτια αλλά και τα διάφορα μικρά μαγαζιά. Ο παγοπώλης φορούσε γάντια, για να μην παγώνουν τα χέρια του, μια ποδιά κάπως πλαστική για να μην παγώνει η κοιλιά του γιατί αλλιώς θα είχε κάθε μέρα πρόβλημα στην κοιλιά του. Χειριζόταν έναν ειδικό γάντζο-κοπίδι με τον οποίο έπιανε τον πάγο, τον έκοβε και τον μετέφερε. Οι πάγοι τοποθετούνταν σε χτιστά ή ξύλινα ψυγεία εκείνης της εποχής (παγονιέρες). Εκεί διατηρούσαν τα τρόφιμά τους οι οικογένειες και είχαν και δροσερό νερό το καλοκαίρι.\nΜε την ανάπτυξη της τεχνολογίας ο παγοπώλης εκτοπίστηκε και στην θέση του, όπως και του πάγου, διατίθονται πλέον τα ηλεκτρικά ψυγεία που μπορούν να καταψύξουν όλα τα τρόφιμα που θέλουμε.\nΓανωμάτης ονομάζεται ο τεχνίτης που επικαλύπτει τα χάλκινα σκεύη με κασσίτερο.Ο γανωμάτης είναι από τα πιο παλιά επαγγέλματα.Παλαιότερα,τα περισσότερα σκεύη που χρησιμοποιούσαν οι άνθρωποι για τις καθημερινές τους δουλειές και ιδιαίτερα για την μαγειρική ήταν χάλκινα (μπακιρένια).Αυτά με τον καιρό και με τη μεγάλη χρήση οξειδώνονταν και γίνονταν επικίνδυνα για δηλητηριάσεις.Έπρεπε να γανώθουν,να καλυφθεί δηλαδή η επιφάνειά τους για προστασία με ένα ειδικό μέταλλο,το καλά,(κράμα κασσίτερου).


Ο Άριστος της διπλανής πόρτας '); });\nΔΗΜΗΤΡΗΣ ΚΩΝΣΤΑΝΤΙΝΙΔΗΣ Δ. ΚΩΝΣΤΑΝΤΙΝΙΔΗΣ 15.08.2017 | 09:26\nΠΥΡΚΑΓΙΑ ΣΤΟ ΚΑΠΑΝΔΡΙΤΙ - ΕΚΚΕΝΩΣΗ ΤΗΣ ΜΟΝΗΣ ΑΝΑΛΗΨΕΩΣ - ΚΙΝΔΥΝΕΥΣΑΝ ΣΠΙΤΙΑ (EUROKINISSI / ΤΑΤΙΑΝΑ ΜΠΟΛΑΡΗ) EUROKINISSI\nΥπάρχει πάντα ένα πρόβλημα όταν καλείσαι να γράψεις κάτι μετά από μια μεγάλη αθλητική επιτυχία. Πέρα από την ιστορία των ανθρώπων πίσω από αυτή (σημαντικό κομμάτι) τι άλλο να γράψεις για κάτι που μιλάει από μόνο του; Αν έχεις δει την προσπάθεια των παιδιών του πόλο έχεις καταλάβει. Αν όχι κανένας δεν μπορεί να σου μεταφέρει την αίσθηση των στιγμών. Της προσπάθειας, την ανατροπής, την έκρηξης. Είναι αυτά που βιώνουν πρώτοι απ όλους οι πρωταγωνιστές.\nΑυτά που εμείς τα βλέπουμε από την “κλειδαρότρυπα” και χαιρόμαστε γύρω από αυτούς. Παίρνοντας ανάσες και νιώθοντας την ανάταση που προκαλεί η ευφορία τέτοιες στιγμές. Αυτή τη...ρημάδα την ευφορία που την αναζητάμε τόσο σε αυτές τις δύσκολες μέρες.\nΔεν αποφασίζουν οι "ταλιμπάν" των social media\nΘα διαφωνήσω με αυτούς που σε έναν ρόλο ιδιότυπου ταλιμπάν επιχειρούν μέσω των social media να “προστατέψουν” τους αθλητές, από αυτή την έκφραση της κοινής γνώμης. “Οχι δεν έχετε δικαίωμα! Ανήκει μόνο σε αυτούς”. Συγχωρέστε με αλλά αυτό δεν ελέγχεται. Και το σε ποιους ανήκει θα το αποφασίσουν οι ίδιοι. Απλά στην προσπάθεια να κρατήσουν έξω από αυτή την ιστορία πολιτικούς και πολιτικάντηδες κάποιοι βγάζουν απαγορευτικά για κάτι που δεν ανήκει ούτε σε αυτούς, στηριζόμενοι (εντούτοις) στην παραδοχή ότι η επιτυχία ανήκει μόνο στους ίδιους τους αθλητές και τους προπονητές τους. Οξύμωρο έτσι; Αλλά αν έχετε την καλοσύνη αφήστε μας να χαρούμε. Το έχουμε ανάγκη. Χωρίς περιορισμούς.\nΖούμε άλλωστε σε μια εποχή που, ενώ θα έπρεπε να έχει άλλα χαρακτηριστικά, προβάλει τόσο πολύ τους περιορισμούς και τις διακρίσεις ανάμεσα στους πολίτες αντί για την κατανόηση και την αλληλεγγύη. Μπλεγμένη μέσα σε μια ιδεολογική θολούρα, στην έμπρακτη (και όχι ακαδημαϊκή) ημιμάθεια και τις (αθάνατες) κομματικές αγκυλώσεις, που θεριεύουν ξανά, αποθεώνει την αμερικάνικη λογική του “ο πρώτος είναι πρώτος και ο δεύτερος σκατά”! Συγγνώμη για την...ακαθαρσία αλλά αυτό ακριβώς γίνεται.\nΑν τελικά, έχαναν στα πέναλτι;\nΚαι το ερώτημα που προκύπτει είναι το εξής. Αν αυτά τα παιδιά που βρέθηκαν στην κορυφή του κόσμου στο Βελιγράδι έχαναν στα πέναλτι, αφού πρώτα ισοφαρίστηκαν στο τελευταίο δευτερόλεπτο του αγώνα (έχοντας ανατρέψει ακόμα μια εις βάρος τους κατάσταση) θα ήταν...Αριστοι ή όχι; Θα είχαν δικαίωμα να κρατήσουν την ελληνική σημαία; Ακόμα και αν είχαν χάσει στον ημιτελικό από τους οικοδεσπότες Σέρβους και ήταν π.χ. στην τρίτη θέση. Τι λέτε; Η προσπάθειά τους θα υπήρχε ή θα την διαγράφαμε επειδή θα δεν θα ήταν πρώτοι και μόνο πρώτοι; Που ακριβώς θα τους τοποθετούσε το...αριστόμετρο που βαθμολογεί και βγάζει τους πιο άξιους της χώρας μέσα από έναν “βαθμό” χωρίς να συνεκτιμάει τίποτα άλλο;\nΟ καθένας έχει την άποψή του. Είναι σεβαστή και βάση για κουβέντα, αν κάποιος θέλει να την κάνει βέβαια και δεν αράζει στη δικιά του γωνιά του ρινγκ (των social media πλέον γιατί ο κόσμος δεν συζητάει πραγματικά) έτοιμος απλά για τσαμπουκά. Γι αυτό το λέγαμε κάποτε “διάλογο”. Γιατί κάπου εκεί μέσα κρύβεται η σύνθεση που μας κάνει σοφότερους και ικανότερους. Οπότε να πω κι εγώ την ταπεινή δικιά μου άποψη.\nΤελικά, είναι υπέροχη η ίδια η προσπάθεια\nΕίναι υπέροχο πράγμα ο αθλητισμός. Όπως είναι υπέροχη η μόρφωση. Η γενικότερη, πολύπλευρη παιδεία. Αυτή που δεν πρέπει να θεωρείς ότι την κατακτάς μόνο με τους καλούς βαθμούς στο σχολείο. Αυτή που θέλει συνεχή προσπάθεια, βελτίωση στο μέτρο που ο κάθε άνθρωπος μπορεί να δώσει τη δικιά του μάχη. Ξέρετε κάτι; Είναι υπέροχη η ίδια η προσπάθεια τελικά! Η δημιουργία. Το να βρίσκεις λύσεις στα προβλήματα. Αυτό συμβαίνει στον αθλητισμό, στο σχολείο, στη δουλειά (όποια και αν είναι αυτή). Αν μάθουμε τα παιδιά μας να προσπαθούν πραγματικά και να μην παπαγαλίζουν απλά (στο σχολείο) ή να μην επαναπαύονται στο ταλέντο τους στον αθλητισμό και στην (μέχρι κάποια στιγμή) σίγουρη θέση σε μια ομάδα μόνο και μόνο λόγω του ταλέντου, τότε πραγματικά θα έχουν κερδίσει κάτι για το μέλλον. Και μετά, μπορεί, να κερδίσουν και το “έπαθλο” όποιο και αν είναι αυτό. Το θέμα είναι ότι εδώ που είμαστε πλέον έχουμε πάρει τα μάτια από την προσπάθεια και φτάνουμε απευθείας στο...ιερό δισκοπότηρο. Ότι άλλο υπάρχει ανάμεσα είναι αόρατο, όπως και οι άνθρωποι που προσπαθούν.\nΗ ομάδα αυτή που θαυμάσαμε, στο παγκόσμιο πρωτάθλημα νέων του πόλο, είναι αποτέλεσμα προσπάθειας. Ατομικής και ομαδικής δουλειάς, τόσο μέσα στην εθνική αλλά κυρίως έξω από αυτή όπου τα ίδια τα παιδιά και κάποιοι καλοί προπονητές έχουν μια ωραία σχέση μαθητή-δασκάλου και προοδεύουν. Και νιώθουν υπέροχα όταν κατακτούν τον στόχο τους, που μπορεί να είναι και κάτι μικρό. Ένα βήμα τη φορά. Μια άμυνα με παίκτη λιγότερο, ένα μπλοκ, ένα σύστημα που βγαίνει. Τους αρέσει η επιτυχία, τρελαίνονται όπως όλοι με αυτή αλλά ξέρουν ότι ποτέ δεν θα γίνουν σταρ και χρυσοπληρωμένοι. Και καλύτερα για να λέμε την αλήθεια για να μην μπλέκουν από 14-15 ετών με την μάστιγα των μανατζαράκων και του μούρλια των οικογενειών που πιστεύουν ότι μέσω των παιδιών θα λύσουν το πρόβλημά του. Η μάστιγα άλλων αθλημάτων.\nΟ Αργύρης και ο πυροσβέστης...\nΤι λέμε τόση ώρα και σας κουράζουμε; Ότι μάλλον πρέπει να κοιτάμε καλύτερα την επιτυχία. Να βλέπουμε μέσα της ότι ακόμα πιο σημαντικό είναι το δίδαγμα της ομαδικής δουλειάς, της προσπάθειας και της συνεργασίας. Όταν κάθε οργανισμός αναδεικνύει ως σημαντικό (σε κάποια χρονική στιγμή) ένα γρανάζι του. Όταν ο “εργάτης” της ομάδας μπορεί να είναι αυτός είναι ο καθόριστικος παίκτης. Ο Αργύρης Καμπούρης κάθε εποχής ή ο πυροσβέστης που μπορεί να μην είχε καλούς βαθμούς στο σχολείο, αλλά θα παλέψει σαν θηρίο μερόνυχτα άυπνος για να νικήσει το θεριό της πυρκαγιάς. Ο Άριστος της διπλανής πόρτας.


Ruby in an ocean: Έλλειψη Οράματος\nΣυχνά πιάνω τον εαυτό μου να συνειδητοποιεί ότι δεν έχει κανένα όραμα για το συλλογικό μέλλον του κόσμου. Για το μέλλον της χώρας, του πλανήτη, της κοινωνίας γενικότερα. Τρομάζω τότε, σκεπτόμενος πόσο λιγότερο οραματιστή με έκανε η πορεία προς την πλήρη ενηλικίωση (οικογένεια, σπίτι και εργασία) και η συμβίωση με την οικονομική κρίση των τελευταίων χρόνων. Όσο δε βλέπω και τους γύρω μου να έχουν υιοθετήσει αυτή την στάση αναρωτιέμαι για το που πήγαν τα οράματα για έναν καλύτερο κόσμο. Για το αν ανήκουν σε μια ηλικιακή και ψυχολογική κατάσταση, εκείνη της μετα-εφηβείας, που αποτελεί οριστικά και αμετάκλητα παρελθόν και ως εκ τούτου χρειάζεται να αναθεωρηθούν σε μια περισσότερο ρεαλιστική βάση.\nΜε προβληματίζει αυτή η ρεαλιστική αντιμετώπιση της πραγματικότητας. Για την ακρίβεια δε νιώθω άνετα με αυτή ακόμα και αν την ζω και ο ίδιος. Τη βιώνω μέσα από την αντιμετώπιση των ευθυνών της καθημερινότητας, την διεκπεραίωση πραγματικών και μη υλικών και άλλων αναγκών, την αλλοτριωτική επίδραση της εργασίας, τη συνύπαρξη με έναν κόσμο που αναπαράγει όλα τα στερεότυπα του παρελθόντος. Από την άλλη, ελπίδα μου δίνουν η δύναμη που παίρνω από την υπευθυνότητα, η ευχαρίστηση από την ικανοποίηση αυτών των αναγκών και από μια αποδοτική μέρα στη δουλειά, ο εντοπισμός στοιχείων που μπορούν να δώσουν δημιουργική δυναμική στη χάραξη του μέλλοντος. Ακόμα όμως και αυτά τα πράγματα που μου δίνουν ελπίδα τα βιώνω με έναν αποσπασματικό, ατομικιστικό τρόπο, σα να αφορούν μόνο το άτομό μου και όχι ένα όραμα, μια θέαση όλου του κόσμου που με περιβάλλει. Πως μπορεί κάποιος να ελπίζει για τον εαυτόν του χωρίς να οραματίζεται για το όλον και παρόλα αυτά να μην υποκύπτει στον ατομικισμό; Πως γίνεται να πλάθουμε ωραίες εικόνες για τη ζωή μας και να τις μοιραζόμαστε αν αυτές δεν αφορούν και τους γύρω μας;\nΤώρα που η ελπίδα για μια ριζοσπαστική πολιτική αλλαγή έδειξε τα όριά της, νιώθω ακόμα πιο ανίσχυρος κοινωνικά, ακόμα λιγότερο εκπροσωπημένος ιδεολογικά, ακόμα πιο απαισιόδοξος για τη δυνατότητα να υπάρξει ένας εναλλακτικός δρόμος πέρα από αυτόν της καθημερινής σκληρότητας που μας περιβάλλει. Άθελα μου υποκύπτω στην ευκολία της αδιαφορίας και του βολέματος με αυτά που έχω (που μου έχουν δοθεί) κοιτώντας μόνο πως θα ελιχθώ καλύτερα για να γλιτώσω την υποβάθμιση και την καταδίκη που έχει σαρώσει άλλους. Γίνομαι ένας μικροαστός, καχύποπτος σε κάθε προοδευτική πράξη και φιλικά διακείμενος σε κάθε συντηρητική. Είμαι παιδί του συστήματος που γεννάει τις κρίσεις, αυτό τουλάχιστον το αναγνωρίζω.\nΣτην περιφέρεια που κατοικώ όλα μοιάζουν να κινούνται προς μια προδιαγεγραμμένη πορεία προς την αγκύλωση των συνειδήσεων. Οι άνθρωποι δουλεύουν, και όσοι είναι άνεργοι ονειρεύονται να βρουν δουλειά. Αυτό το λες πρόοδο από την κατάσταση της τεμπελιάς, αλλά όσο σκέφτομαι ότι η εργασία στα χρόνια που ζούμε δεν απέχει και πολύ από τη δουλεία, το λες επίσης και οπισθοχώρηση στην κατάσταση της εκμετάλλευσης και της αλλοτρίωσης. Οι άνθρωποι ψωνίζουν, όσοι έχουν χρήματα για ξόδεμα και όσοι δεν έχουν ονειρεύονται λεφτά. Αυτό το λες ανάπτυξη (ισχνή σίγουρα και άνιση) σε σχέση με την κατάσταση της φτώχειας, αλλά η φύση της υπερκατανάλωσης που έχει κατακτήσει τις σύγχρονες συνειδήσεις το καθιστούν μαζική ψυχοκοινωνική αρρώστια. Οι άνθρωποι βεβαίως κάνουν παιδιά, πηγαίνουν βόλτες, και κάνουν άπειρα ακόμα πράγματα χωρίς να τους νοιάζει το όραμα για το συλλογικό μέλλον. Έτσι κι εγώ τους ακολουθώ για να μη νιώσω μοναξιά και πονέσω με τη φρίκη της ζωής που εκτυλίσσεται γύρω μου. Και ξεχνάω τον πόνο, αρνούμαι το θάνατο και αδιαφορώ προς τα συναισθήματα. Ελπίζω μόνο για εκείνα που μπορούν να γίνουν και σκοτώνω το όνειρο. Ερωτεύομαι μέχρι εκεί που παίρνω ηδονή και φεύγω με τον πρώτο πόνο. Παραδίνομαι εύκολα σε εκείνον που με πείθει ορθολογικά για την ανυπαρξία του οράματος μέχρι που ακινητοποιούμαι. Μέχρι που δεν υπάρχω σαν αυτούσια οντότητα αλλά μόνο σαν εξάρτημα μιας μηχανής που με ξεπερνά και τις λειτουργίες της δε μπορώ να λογαριάσω παρά μόνο να ελπίσω ότι έχει φτιαχτεί για το καλό μου. Έτσι νομίζω ότι είμαι ευτυχισμένος.\nΜη με αδικείς, είμαι σαν εσένα, με λίγη περισσότερη ή λιγότερη αυτοσυνειδησία. Προσπαθώ μόνο να μαζέψω τα κομμάτια μου από τα χτυπήματα που δέχομαι κατά τη διάρκεια της ενηλικίωσης ούτως ώστε να χτίσω έναν πιο στέρεο κόσμο για μένα και τους απογόνους μου. Σκέφτηκα ότι όλα αυτά ακούγονται πολύ προσωπικά για να αφορούν και τους άλλους αλλά αμέσως μετά πάλι σκέφτηκα ότι μόλις είχα κάνει μια ατομικιστική σκέψη. Γι' αυτό και μόνο είπα να στα δώσω να τα διαβάσεις και εσύ.\nPosted by VKP at 2:53 PM\nLabels: Άρθρα, Αυτοβιογραφία, καθημερινότητα


Ξενοφών Ι. Κοντιάδης - Η ΑΠΑΞΙΩΣΗ ΤΟΥ ΔΗΜΟΣΙΟΥ\nΗ ΑΠΑΞΙΩΣΗ ΤΟΥ ΔΗΜΟΣΙΟΥ\nΕφημερίδα, "ΕΘΝΟΣ", 13/8/2013\nΑποτελεί κοινό τόπο η ανακύκλωση των παθογενειών της δημόσιας διοίκησης, που ορίζεται ως ο μεγάλος ασθενής της ελληνικής πολιτείας. Τις παθογένειες αυτές καλούνται να αντιμετωπίσουν ως μαθητευόμενοι μάγοι οι εναλλασσόμενοι υπουργοί, ακολουθώντας τις προκατασκευασμένες συνταγές της τρόικας.\nΤα αποτελέσματα της τελευταίας τριετίας είναι φτωχά. Αυτό που άλλαξε σίγουρα είναι το εύρος της απαξίωσης της δημόσιας διοίκησης και της διεθνούς διαπόμπευσης των λειτουργών της ως διεφθαρμένων κηφήνων, οι συντριπτικές μισθολογικές περικοπές που οδήγησαν χιλιάδες ικανά στελέχη σε εθελούσια αποχώρηση ή σε άδειες άνευ αποδοχών, η κατακρήμνιση του ηθικού των υπαλλήλων, η αποδιοργάνωση υπηρεσιών που επιτελούσαν χρήσιμο έργο και, το κυριότερο, η αποστράγγιση κάθε μεταρρυθμιστικής ικμάδας που εμφώλευε στο εσωτερικό των κρατικών μηχανισμών.\nΠαρά τις σοβαρές οργανωτικές και λειτουργικές της ελλείψεις, που κατά κύριο λόγο οφείλονται στον τρόπο με τον οποίο ανέκαθεν χρησιμοποιήθηκε από τα κόμματα εξουσίας, η δημόσια διοίκηση διαθέτει δομές και πρόσωπα με αποθέματα γνώσης, εμπειρίας και ήθους. Οσες φορές διασφαλίστηκαν οι προϋποθέσεις απερίσπαστης αξιοποίησης αυτών των δυνάμεων, τα αποτελέσματα υπήρξαν εντυπωσιακά.\nΑρκετές τομές στη λειτουργία του κράτους, όπως τα ΚΕΠ και το ΑΣΕΠ, πραγματοποιήθηκαν μεν ύστερα από πρωτοβουλία των πολιτικών ηγεσιών, όμως αναπτύχθηκαν και καθιερώθηκαν χάρη σε διαρκείς βελτιώσεις και προσαρμογές που επέφερε η διοίκηση με τη στήριξη των πολιτών. Η δυναμική των αλλαγών βασίζεται σε τρεις πόλους: Στη βούληση της πολιτικής τάξης, στην επιχειρησιακή ικανότητα των διοικητικών μηχανισμών και στην ενεργό συμμετοχή των πολιτών, που συχνά θα πουν την τελευταία λέξη είτε στηρίζοντας είτε απορρίπτοντας μια νέα υπηρεσία ή θεσμό.\nΗ συστηματική καλλιέργεια της δυσανεξίας και της δυσπιστίας έναντι της δημόσιας διοίκησης υποκρύπτει ένα εγχείρημα αποδυνάμωσης του δημόσιου χώρου προς όφελος της αγοράς, ακυρώνοντας τις διεργασίες αναβάθμισης των κρατικών λειτουργιών. Η λύση των προβλημάτων της δημόσιας διοίκησης δεν συνίσταται σε τυφλές απολύσεις, ιδιωτικοποιήσεις και χειραγώγηση κάθε υπαλληλικής πρωτοβουλίας, αλλά στην ευρύτερη δυνατή εμπλοκή των στελεχών του Δημοσίου και των πολιτών στον σχεδιασμό και στην υλοποίηση αλλαγών.


Το Triumvirate ενάντια στους τεχνολογικούς γίγαντες είναι πλήρες: Ο Jonathan Kanter διορίστηκε επικεφαλής του τμήματος ανταγωνισμού - Cacina.info\nHomeΤεχνολογίαΤο Triumvirate ενάντια στους τεχνολογικούς γίγαντες είναι πλήρες: Ο Jonathan Kanter διορίστηκε επικεφαλής του τμήματος ανταγωνισμού\nΗ Γερουσία των ΗΠΑ ενέκρινε το διορισμό του Jonathan Kanter ως επικεφαλής του τμήματος ανταγωνισμού στο υπουργείο Δικαιοσύνης. Ο υποψήφιος ορίστηκε από τον ίδιο τον Πρόεδρο Τζο Μπάιντεν και έχει μια διαβόητη φήμη μεταξύ πολλών μεγάλων εταιρειών τεχνολογίας.\nΣτην ψηφοφορία της Γερουσίας, ο Kanter εξελέγη με 68 ψήφους έναντι 29. Η υποψηφιότητά του υποστηρίχθηκε επίσης από εννέα πρώην στελέχη του τμήματος ανταγωνισμού. Αφού η Lina Khan διορίστηκε στην Ομοσπονδιακή Επιτροπή Εμπορίου και ο Tim Wu ως σύμβουλος τεχνολογίας και κανονισμού ανταγωνισμού στο υπουργικό συμβούλιο του Μπάιντεν, ο Kanter ήταν το χαμένο πιόνι. Και οι τρεις είναι φιλόδοξοι στα σχέδιά τους να μειώσουν δραστικά την απόλυτη δύναμη των μεγάλων εταιρειών τεχνολογίας.\nΟ κατάλογος εργασίας σας για την Μπογκοτά\nΜετά την απόκτηση του Νομικού πτυχίου από τη Νομική Σχολή του Πανεπιστημίου της Ουάσιγκτον, ο Kanter ξεκίνησε ως δικηγόρος της Ομοσπονδιακής Επιτροπής Εμπορίου, της αμερικανικής αρχής ανταγωνισμού. Στη συνέχεια εντάχθηκε σε πολλά μεγάλα δικηγορικά γραφεία, με την Google να γίνει ο κύριος αντίπαλός του στην αγωγή. Είναι επίσης γνωστός ως διαβόητος κριτικός της μεγάλης τεχνολογίας (Facebook, Amazon, Google, Apple), οι οποίοι έχουν ένα είδος μονοπωλίου στο δικό τους markt.Nu ο Καντέρ εξελέγη, τόσο από τους Δημοκρατικούς όσο και από τους Ρεπουμπλικάνους, ως επικεφαλής του τμήματος ανταγωνισμού του υπουργείου Δικαιοσύνης των ΗΠΑ. Και τα δύο πολιτικά κόμματα είχαν πρόσφατα πολλή κριτική για τη δύναμη και τη στάση των μεγάλων εταιρειών τεχνολογίας, οπότε ο διορισμός του Kanter είναι ένα μήνυμα ότι είναι σοβαροί.\nΟ Καντέρ βρίσκει ήδη μια συνομοσπονδία στη Λίνα Χαν, τον 32χρονο δικηγόρο που ορίστηκε από τον Πρόεδρο Μπάιντεν ως πρόεδρος της FTC. Είναι ένα από τα αγκάθια στο μάτι των μεγάλων εταιρειών τεχνολογίας εδώ και χρόνια και θέλει να χρησιμοποιήσει τη σημαντική θέση της για να κάνει πραγματικά κάτι για την απόλυτη δύναμη αυτών των Τεχνολογικών γίγαντες. Ο Tim Wu, ο νέος σύμβουλος του προέδρου σε θέματα τεχνολογίας και ανταγωνισμού, βρίσκεται επίσης στην ίδια πλευρά.\nΓια να ολοκληρώσει τον κύκλο, ο Kanter προετοιμάζει ήδη την πρώτη του υπόθεση εναντίον της Google, όλων των ανθρώπων. Η αμερικανική κυβέρνηση κατέθεσε αγωγή εναντίον της εταιρείας τεχνολογίας της Καλιφόρνιας τον περασμένο Οκτώβριο. Αυτό κάνει τώρα ό, τι μπορεί για να αποτρέψει τον διορισμό του κ. Kanter: θα ήταν πολύ κομματικός για να ηγηθεί μιας τόσο σημαντικής υπόθεσης.\nΑυτή είναι ακριβώς η ίδια τακτική που χρησιμοποίησαν οι Amazon και Facebook νωρίτερα φέτος για να αντιταχθούν στο διορισμό της Lina Khan: δεν θα ήταν κατάλληλη για αυτή τη θέση, εν μέρει λόγω της κριτικής της για το Amazon. Η κριτική αυτών των εταιρειών δεν φαίνεται επαρκής για να διαταράξει και τους δύο από το γραφείο τους.αυτό είναι μόνο το σημάδι ότι θα φοβούνται τους αντιπάλους.


Ο Takashi Murakami για τα NFTs και την τρισδιάστατη τέχνη - NiceMagazine.Gr\nΑρχική ΕΠΙΚΑΙΡΟΤΗΤΑ Ο Takashi Murakami για τα NFTs και την τρισδιάστατη τέχνη\nΟ Takashi Murakami για τα NFTs και την τρισδιάστατη τέχνη\nΠαρά το ότι ο Murakami φλέρταρε με τα NFTs, ανέκρουσε πρύμναν και τώρα δημιουργεί έργα και γλυπτά στον κόσμο των τριών διαστάσεων, βασισμένα στη σειρά NFT «Murakami.Flowers and Clone X» καθώς και σε ένα πορσελάνινο βάζο της κινεζικής δυναστείας Γιουάν (περίπου 1279 με 1368 μΧ), τα οποία παρουσιάζονται στην Gagosian.\nΩστόσο, συνεργάστηκε με τα NFT στούντιο Oncyber και RTFKT για να δημιουργήσει ψηφιακές εμπειρίες θέασης προσβάσιμες μέσω κάσκας εικονικής πραγματικότητας και Snapchat. Με το μυαλό του στα NFTs, o Murakami παραχώρησε συνέντευξη στο Artnet.\n«Το να συλλέγεις ψηφιακές εικόνες ως NFT τέχνη πρακτικά διαρρηγνύει την ουσία της συλλογής έργων τέχνης. Η ιδέα του ότι έχεις στην “ιδιοκτησία” σου κάτι, στην πραγματικότητα είναι αφηρημένη και ως μηχανισμό που επιβεβαιώνει αυτή την ιδέα η NFT τέχνη βασίζεται σε κρυπτονόμισμα, Web 3.0 και blockchain – μαγικές λέξεις – για να λειτουργήσει.\nΤα έργα τέχνης στον πραγματικό κόσμο, ως αντικείμενα που έχουν σώμα, χρειάζονται υλικά όπως καμβά και μπογιές ή πέτρα και μέταλλο για να υποστηρίξουν τις έννοιες που ενισχύουν την αξία τους. Είναι όμως πιθανό ότι στην πράξη αυτά τα υλικά δεν απαιτούνται για να είναι τέχνη η τέχνη. Αυτό είναι το πιο σημαντικό που σου αποκαλύπτεται όταν αρχίζεις να δημιουργείς NFTs» επεσήμανε.\nΓιατί όμως αντέστρεψε τη διαδικασία και άρχισε να δημιουργεί έργα τέχνης στον πραγματικό κόσμο βασισμένα σε NFTs; «Θέλησα να κυνηγήσω την εξέλιξη του ανθρώπου, να καλύψω το χαμένο έδαφος, να πάρω τον έλεγχο και να δω πέρα στο μέλλον, και γι’ αυτόν τον λόγο έδωσα προσοχή στο metaverse ως προσέγγιση. Σκέφτηκα ότι θα μπορούσα να αναγεννηθώ αν υιοθετούσα ένα νέο κριτήριο το οποίο δεν θα μπορούσε να μετρηθεί με μια υφιστάμενη αξιακή έννοια. Οπότε, προσπάθησα και όντως αναγεννήθηκα» εξομολογήθηκε.\nΠροηγούμενο άρθροΣτην εποχή του Μ. Αλεξάνδρου κόπηκαν τα περισσότερα χρυσά και αργυρά νομίσματα


Τα 10 καλύτερα ξενοδοχεία κοντά σε: The fort Bzovík\nBzovik: Αεροπορικά εισιτήρια\nΕστιατόρια κοντά σε Bzovik\nBzovik: Όλα τα ξενοδοχεία\nΞενοδοχεία κοντά σε: The fort Bzovík\nΤα καλύτερα ξενοδοχεία κοντά σε: The fort Bzovík, Bzovik\nBzovik 962 41, Σλοβακία\nThe fort Bzovík: Διαβάστε κριτικές\n95 από 947 καταλύματα ταιριάζουν με τα φίλτρα που έχετε επιλέξει. Απαλοιφή όλων των φίλτρων\nΦίλτροΣε οποιαδήποτε απόσταση από: The fort Bzovík\n20,8 χλμ. από The fort Bzovík\n21,1 χλμ. από The fort Bzovík\n21,0 χλμ. από The fort Bzovík\n30,4 χλμ. από The fort Bzovík\n30,0 χλμ. από The fort Bzovík\n37,5 χλμ. από The fort Bzovík\n46,4 χλμ. από The fort Bzovík\n46,5 χλμ. από The fort Bzovík\n47,4 χλμ. από The fort Bzovík\n51,9 χλμ. από The fort Bzovík\n59,1 χλμ. από The fort Bzovík\n54,2 χλμ. από The fort Bzovík\n58,9 χλμ. από The fort Bzovík\n60,2 χλμ. από The fort Bzovík\n60,5 χλμ. από The fort Bzovík\n60,4 χλμ. από The fort Bzovík\n60,1 χλμ. από The fort Bzovík\n63,2 χλμ. από The fort Bzovík\n20,9 χλμ. από The fort Bzovík\n22,7 χλμ. από The fort Bzovík\n22,9 χλμ. από The fort Bzovík\n23,4 χλμ. από The fort Bzovík\n23,1 χλμ. από The fort Bzovík\n27,7 χλμ. από The fort Bzovík\nHlavna 320, Dolna Strehova 991 02, Σλοβακία\n30,6 χλμ. από The fort Bzovík\n34,2 χλμ. από The fort Bzovík


«Σ' αγαπώ - Μ' αγαπάς» | 6 φορές που η Δήμητρα ήταν στο μυαλό κάθε γυναίκας εκεί έξω! - Neopolis\n«Σ’ αγαπώ – Μ’ αγαπάς» | 6 φορές που η Δήμητρα ήταν στο μυαλό κάθε γυναίκας εκεί έξω!\nΝατάσσα Πιοτογιαννάκη Δεκέμβριος 12, 2017\nΠοιος, πείτε μου ποιος παρακαλώ, δεν έβλεπε αυτήν την απίστευτη κωμική σειρά; Όλοι και όλες έχουμε μεγαλώσει με τις τρομερές ατάκες αυτού του αχτύπητο δίδυμου, της Δήμητρας Παπαδοπούλου και του Θοδωρή Αθερίδη. Και είναι τόσο επιτυχημένο, που όσες φορές κι αν το δεις σε επανάληψη, νιώθεις σαν να το βλέπεις ξανά από την αρχή και γελάς το ίδιο.\nΒέβαια, εξίσου επιτυχημένο είναι γιατί αναπαριστά με σχεδόν απόλυτη ακρίβεια τη ζωή ενός ζευγαριού που προσπαθεί να αντιμετωπίσει την καθημερινότητα, αλλά κι ο ένας τον άλλον. Κάθε σκηνή σου προκαλεί ταύτιση και κάθε διάλογος μεταξύ των πρωταγωνιστών μοιάζει με όσα έλεγες τις προάλλες με τη δική σου σχέση ή έστω με κάποια προηγούμενη σχέση σου!\nΈτσι, θυμήθηκα κάποιες αξέχαστες στιγμές από το σίριαλ, που η Δήμητρα ήταν και είναι μέσα στο μυαλό κάθε γυναίκας, ακόμα και μετά από τόσα χρόνια:\n#1 «Θοδωρή, εγώ πότε θα γίνω μάνα;»\nΑν κάτι θυμόμαστε από το «Σ’αγαπώ – Μ’αγαπάς», τότε σίγουρα είναι η συγκεκριμένα ατάκα. Πόσες και πόσες κοπέλες που έχουν μία μακροχρόνια σχέση και κάνουν μελλοντικά σχέδια, έχουν σκεφτεί από το πότε θα συγκατοικήσουν με το αγόρι τους μέχρι πόσα παιδάκια θα αποκτήσουν. Και κάπου μέσα σ’ αυτές τις σκέψεις, το μητρικό ένστικτο σου χτυπάει την πόρτα και αναρωτιέσαι με το ίδιο παράπονο σαν τη Δήμητρα, «εγώ πότε θα γίνω μάνα;».\n#2 Όταν μια γυναίκα ζηλεύει, να τη φοβάσαι\nΜπορεί να το παίζουμε υπεράνω και πολιτισμένες και πολύ δεκτικές κάθε φορά που το αγόρι μας αποφασίζει να είναι ειλικρινές μαζί μας, αλλά στην πραγματικότητα έχουμε ήδη σκεφτεί 100 τρόπους για να «εξοντώσουμε» το θηλυκό που κυκλοφορεί στα πόδια του. Υστερικές να ζηλεύουμε και να κάνουμε σκηνές από μόνες μας δεν είμαστε, οι άντρες απλά δεν είναι άξιοι εμπιστοσύνης!\n#3 Γαμώ τις πρώην!\nΟκ είπαμε δεκτικές κι ανοιχτόμυαλες, να ξέρουμε και 2-3 ονόματα από πρώην να φυλαγόμαστε, αλλά δε θέλουμε να μάθουμε και τι έκαναν μαζί. Αυτομάτως μπαίνουμε σε μια διαδικασία σύγκρισης και αναλύουμε κάθε λεπτομέρεια που μαθαίνουμε για την πρώην που στο τέλος αποκτάμε ανασφάλειες και κόμπλεξ που δεν είχαμε. Και μετά απορούν «πώς κάνουμε έτσι;» κι «αυτά ανήκουν στο παρελθόν» και θες να σου πω εγώ σε πόσα μέρη έχω πάει με τον πρώην μου, να δούμε αν θα ξαναπάμε…\n#4 Βγήκε μόνος του για ποτό; Την επόμενη μέρα θα τα… ξεράσει όλα.\nΣίγουρα δε γίνεται να βγαίνουμε παντού μαζί, ο καθένας έχει και το χώρο του και μπορεί να βγαίνει και μόνος του. Αλλά όχι χωρίς να υπάρχει και μία ενημέρωση για το «πού» και «με ποιους». Πετάνε εκεί ένα «μωρό μου, θα βγω για ένα ποτό με τα παιδιά» και νομίζουν ότι ξεμπέρδεψαν. Καλό το αστειάκι! Κι όποια πληροφορία θελήσουν να παραλείψουν «κατά λάθος», πίσω έχει η αχλάδα την ούρα. Γιατί και θα το μάθουμε και θα υποστούν τις συνέπειες…\n#5 Άμα θέλουμε να υποκριθούμε οργασμό, ούτε ο ανιχνευτής αλήθειας δε μας καταλαβαίνει\nΚάποιες φορές το σεξ είναι πολύ καλό, κάποιες άλλες απλά καλό και κάποιες απλά… κακό. Μπορεί να μην έχουμε εμείς όρεξη, μπορεί να μην είναι οι συνθήκες κατάλληλες, μπορεί να μη μας άναψε ο άλλος. Και ποιες είμαστε εμείς τώρα να του πληγώσουμε τον αντρικό εγωισμό και να μην σταθεί ξανά στο «ύψος» των περιστάσεων, επειδή θα το σκέφτεται συνέχεια; Έτσι τα έχουμε όλοι καλά και ελπίζουμε σε καλύτερες επιδόσεις την επόμενη!\n#6 Τα καλλυντικά μας δε θα τα ξαναπιάσετε, τα καλλυντικά μας\nΤα καλλυντικά μιας γυναίκας είναι για εκείνη θησαυρός. Δεν επιτρέπεται να τα ακουμπάει κανείς άλλος, εκτός από την ίδια. Ούτε για ερωτική αφιέρωση στον καθρέφτη. Και δεν είμαστε τρελές που δεν ξέρουμε τι θέλουμε. Προφανώς και θέλουμε το αγόρι μας να παίρνει πρωτοβουλίες και να μας κάνει ρομαντικές εκπλήξεις, αλλά με το καλό μου κραγιόν; Πού στη χειρότερη να κάνει 15-20€; Να πάω να του κάνω κι εγώ μία αφιέρωση αγάπης πάνω στα καινούρια του αθλητικά;\nατάκες γυναικείες σκέψεις γυναίκες Δήμητρα Παπαδοπούλου Σ' αγαπώ - Μ' αγαπάς ταύτιση τηλεόραση


Κουφώματα Περιστέρι | vrisko.gr\nΑρχική > Νομός ΑΤΤΙΚΗΣ > Περιστέρι > Κατασκευές > Κουφώματα\nΠόρτες Αλουμινίου Περιστέρι\nΚουφώματα , Περιστέρι\nΞύλινα, συνθετικά, αλουμινίου, pvc, ενεργειακά, θερμοηχομονωτικά, πτυσσόμενα, συρόμενα, ανοιγόμενα, επάλληλα, θερμικά, ακόμη και επιδοτούμενα! Και τι δεν ξέρουμε για τους ειδικούς στα κουφώματα και τα συστήματα κουφωμάτων. Τους καλύτερους σε Περιστέρι! Στην κατηγορία Κουφώματα βρίσκεις εργοστάσια, αντιπροσωπείες, βιομηχανίες και καταστήματα που πουλάνε και εγκαθιστούν κουφώματα σε Περιστέρι. Δες όλες τις εταιρείες πώλησης ή κατασκευής κουφωμάτων και καλορίζικα!


Δείτε ολόκληρη την εκπομπή του Νίκου Μάνεση που αναδεικνύει τις ομορφιές, τους προβληματισμούς, αλλά και τα κακώς κείμενα της περιοχής…\nΤην Τετάρτη 18 Δεκεμβρίου 2013, η κάμερα του Alpha και η εκπομπή «60’ Ελλάδα» του παρουσιαστή Νίκου Μάνεση παρουσίασαν ένα αφιέρωμα για το Μεσολόγγι.\n• Το πώς βγαίνει το πενιχρό πλέον μεροκάματο των ψαράδων στη φουρτουνιασμένη λιμνοθάλασσα. Με 9 μποφόρ στις μικρές γαΐτες, δίνουν μάχη με τα κύματα για να μαζέψουν τσιπούρες, κέφαλους και χέλια.\n• Τη «μπίζνα» του φημισμένου αυγοτάραχου, στην οποία πλέον επενδύουν αρκετοί νέοι που αποφάσισαν να αφήσουν τα αστικά κέντρα και να επιστρέψουν στον τόπο τους.\nΗ νέα Μανωλάδα\nΣε χωριό στην ευρύτερη περιοχή του Μεσολογγίου, η εκπομπή εστίασε στην παράνομη διακίνηση Ρουμάνων, οι οποίοι εργάζονταν στις καλλιέργειες μανταρινιών. Η υπόθεση χαρακτηρίστηκε ως νέα Μανωλάδα. Η κάμερα μπήκε στα κλουβιά από τσίγκο, όπου στοιβάζονται σε απάνθρωπες συνθήκες, γυναικόπαιδα και ηλικιωμένοι μέσα στο τσουχτερό κρύο. Οι ιστορίες των ανθρώπων θυμάτων ενός σύγχρονου δουλεμπορίου είναι συγκλονιστικές.\nΤους υποσχέθηκαν μεροκάματο, το οποίο όμως δεν τους δίνουν μέχρι να ολοκληρωθεί η συλλογή στα μανταρινοχώραφα. Τους υποσχέθηκαν δωρεάν φαγητό, αλλά τους δίνουν μανταρίνια και ψωμί. Τους υποσχέθηκαν δωρεάν ύπνο, αλλά τους νοικιάζουν μισογκρεμισμένες αποθήκες.\nΤο ένοχο μυστικό της περιοχής ξεδιπλώνεται καρέ-καρέ μέσα από τα μάτια των πρωταγωνιστών.\nΣτραγγαλίζουν την… πόλη\n• Το προσωπικό του νοσοκομείου έχει ήδη συρρικνωθεί, ενώ αρκετές κλινικές οδηγούνται με μαθηματική ακρίβεια σε λουκέτο, καθώς υπολειτουργούν.\nΕτικέτες: 60' Ελλάδα #Alpha #Αιτωλικό #εκπομπή #Κατοχή #λιμνοθάλασσα #Μεσολόγγι #Νίκος Μάνεσης


Le Relais Monceau από 110€. Ξενοδοχεία σε Παρίσι - KAYAK\n85 Rue du Rocher, 75008 Παρίσι, Γαλλία\n+33 1 45 22 75 11\n13 ακόμη προσφορές από 119€\nΣχετικά με την τοποθεσία Le Relais Monceau\nΑυτό το κατάλυμα (Le Relais Monceau, Παρίσι) βρίσκεται στην καρδιά της πόλης, 15 λεπτά με τα πόδια από: Parc Monceau (Πάρκο) και Λεωφόρος Montaigne. Στις σημαντικές παροχές περιλαμβάνονται δωρεάν εφημερίδες στο λόμπι, υπηρεσίες στεγνοκαθαριστηρίου/πλυντηρίων και ρεσεψιόν όλο το 24ωρο. Αυτό το ξενοδοχείο διαθέτει 2 αίθουσες κατάλληλες για εκδηλώσεις. Με επιπλέον χρέωση παρέχεται λεωφορειάκι για μεταφορά από και προς το αεροδρόμιο (διαθέσιμο 24 ώρες το 24ωρο) και στους χώρους μας θα βρείτε επίσης στάθμευση με περιορισμούς.\nΦωτογραφίες από το Le Relais Monceau\nΔιαθέσιμα δωμάτια στο Le Relais Monceau\nDouble Rooms(126€ - 162€)\nSuperior Rooms(119€ - 167€)\n7 ακόμη προσφορές από 137€\nΠαροχές στο Le Relais Monceau\nΚριτικές για το Le Relais Monceau\nΚαλόΒάσει 290 κριτικών από επαληθευμένους επισκέπτες\n85 Rue du Rocher, 75008 Paris\nΠαλέ Γκαρνιέ1.4 χλμ\nΠύργος του Άιφελ3 χλμ\nPont Neuf3.1 χλμ\nΚέντρο Πομπιντού3.4 χλμ\nLe Relais Monceau: Συχνές ερωτήσεις\nΠού βρίσκεται το Le Relais Monceau;\nΤο Le Relais Monceau βρίσκεται στη διεύθυνση 85 Rue du Rocher, περιοχή 8ο Δημοτικό Διαμέρισμα Παρισιού, 3,2 χλμ. από το κέντρο της πόλης Παρίσι. Το κοντινότερο αξιοθέατο στο Le Relais Monceau είναι: Παλέ Γκαρνιέ.\nΠότε είναι το check-in και το check-out στο Le Relais Monceau;\nΣτο Le Relais Monceau, το check-in γίνεται στις 16:00 και το check-out στις 12:00.\nΠροσφέρει το Le Relais Monceau δωρεάν Wi-Fi;\nΝαι, το Le Relais Monceau προσφέρει δωρεάν Wi-Fi.\nΠόσο απέχει το Le Relais Monceau από το αεροδρόμιο;\nΤο Le Relais Monceau απέχει 13,4 χλμ. από το Παρίσι Paris-Le Bourget.\nΜπορώ να φέρω το κατοικίδιό μου στο Le Relais Monceau;\nΝαι, το Le Relais Monceau δέχεται κατοικίδια.\nEdgar Suites Paris - Saint-augustin9 Εξαιρετικό (28 κριτικές)0,13 χλμWi-Fi, Τσαγιέρα/καφετιέρα, Καφετιέρα+221€\nBest Western Paris Gare Saint Lazare7.5 Καλό (478 κριτικές)0,16 χλμΕστιατόριο, Μπαρ/Σαλόνι, Υπηρεσία δωματίου+137€\n3% φθηνότεροNew Orient Hôtel8.7 Εξαιρετικό (733 κριτικές)0,17 χλμΥπηρεσία δωματίου, Δωρεάν Wi-Fi, Τηλεόραση επίπεδης οθόνης+106€\n25% φθηνότεροHotel du Théâtre by Patrick Hayat8 Εξαιρετικό (317 κριτικές)0,22 χλμWi-Fi, Τσαγιέρα/καφετιέρα, Καφετιέρα+83€\n77% φθηνότεροPavillon Villiers Etoile7.3 Καλό (7 κριτικές)0,36 χλμΜπαρ/Σαλόνι, Υπηρεσία δωματίου, Δωρεάν Wi-Fi+26€\n18% φθηνότεροHotel Cervantes by Happyculture6.8 Καλό (1.150 κριτικές)0,42 χλμΜπαρ/Σαλόνι, Υπηρεσία δωματίου, Δωρεάν Wi-Fi+90€\n16% φθηνότεροJardin De Villiers8.1 Εξαιρετικό (220 κριτικές)0,44 χλμΓυμναστήριο, Υπηρεσία δωματίου, Δωρεάν Wi-Fi+92€\nParis j'Adore Hotel & Spa9.2 Εξαιρετικό (220 κριτικές)0,28 χλμΜόνο για ενήλικες, Εσωτερική πισίνα, Κέντρο ευεξίας και σπα+340€\nIdol Hotel8.8 Εξαιρετικό (759 κριτικές)0,24 χλμΜπαρ/Σαλόνι, Υπηρεσία δωματίου, Δωρεάν Wi-Fi+114€\nΑναζητήστε εκπτώσεις για το Le Relais Monceau στο Παρίσι με την KAYAK. Αναζητήστε τη φθηνότερη προσφορά ξενοδοχείου για το Le Relais Monceau στο Παρίσι. Η KAYAK ψάχνει σε εκατοντάδες ταξιδιωτικές ιστοσελίδες για να σας βοηθήσει να βρείτε και να κάνετε κράτηση στο Le Relais Monceau με την προσφορά που σας ταιριάζει καλύτερα. από 110€/βράδυ (οι πιο πρόσφατες τιμές για το ξενοδοχείο).


Ανθρωπος αφηγείται άνθρωπο | βλέμμα\nΗ ζωγραφική του Χρήστου Μαρκίδη\nΟι κουλουριασμένες φιγούρες του Χρήστου Μαρκίδη είναι ελατήρια σφιγμένα στον υπέρτατο βαθμό, μια στιγμή προτού εκτιναχθούν. Η γραμμή του στροβιλίζεται, κλώθεται, συσπειρώνεται, χωνεύεται μες στη γραφή, σαν πινελιά απωανατολίτη καλλιγράφου, σαν σχέδιο γλύπτη που περικυκλώνει νοερά το περίοπτο άγαλμα, σαν πρόπλασμα βυζαντινής αγιογραφίας όπως θα το σκάρωνε ένας ζωγράφος, όχι αγιογράφος. Σαν ζωγραφιά που αφηγείται τον εαυτό της.\nΟ πρώτος πειρασμός, σαν αντικρίσεις τις κουλουριασμένες μορφές του ΧΜ, είναι ο πειρασμός της ερμηνείας: ο άνθρωπος, σκέφτεσαι, σκύβει στη γη, ένα με το χώμα, δεόμενος, ταπεινός, συντετριμμένος ίσως. Είναι, σκέφτεσαι, ένας άνθρωπος έξω από τη δυτική παράδοση, στην οποία ο άνθρωπος εικονίζεται όρθιος, ξαπλωτός, τέλος πάντων ευθειασμένος ή σε μια εύλογη γωνία. Πολλώ μάλλον στη βυζαντινή εικονογραφία: εκεί η φιγούρα είναι κατά κανόνα ιερουργικά όρθια, πλην της Θεοτόκου που αγκαλιάζει τον Υιό, και γέρνει ενώπιον του Πάθους. Ο Μαρκίδης επιχειρεί πράγματι να σχεδιάσει μια τέτοια Οδηγήτρια.\nΑλλά άνθρωπος κουλουριασμένος και χάμω; Αυτή η εικόνιση δείχνει τον ζωγράφο μας κουλουριασμένο στη νεωτερικότητα, στο δράμα της.\nΑφήνομαι στον πειρασμό της ερμηνείας: ο ζωγράφος μυρίζει το χώμα μαζί με τον ζωγραφιζόμενο, δείχνει τον κόπο και την αναζήτησή του, τον αγώνα του να επανακτήσει τις μορφές και την αφήγηση σε ριζικά νέο context· δείχνει ταπείνωση, μα δεν βάζει υπακοή.\nΗ αγωνία του Μαρκίδη είναι αγωνία ζωγράφου· μεταφυσική, ναι, αλλά όχι ιερή· ριζώνει στον κόσμο, όχι στο επέκεινα.\nΤο λέω αυτό, έχοντας στα μάτια την τελευταία ―ανέκδοτη― δουλειά του: ανθρώπινες φιγούρες σε φυσικό μεγεθος, στέκονται όρθιες, μετωπικά, και κοιτούν κατάματα τον θεατή, στο ύψος των ματιών, σαν εικόνες του Φαγιούμ, σαν εικονίσματα. Σαν: μοιάζουν με τις επιτύμβιες ή τις λατρευτικές εικόνες, αλλά τούτες είναι ζωγραφιές: άνθρωπος αφηγείται τον άνθρωπο. Εξ ου και η όρθια στάση: το ελατήριο έχει τιναχτεί.\nπεριοδ. ΕΝΤΕΥΚΤΗΡΙΟ, αριθ. 71, χειμώνας 2006


To φετινό καλοκαίρι μένουμε Ελλάδα και γνωρίζουμε καλύτερα τις ξακουστές ομορφιές της\nΦιγουράρουν στις λίστες με τους κορυφαίους προορισμούς του κόσμου κάθε χρόνο, αλλά εκεί που σίγουρα έχουν μια ξεχωριστή θέση είναι στο δικό μας καλοκαίρι. Φέτος, μένουμε Ελλάδα κι επιλέγουμε τα ελληνικά νησιά, που έχουν τόσες χάρες και γοητείες όσες και οι επιθυμίες των ταξιδιωτών. Εκεί που η φιλοξενία είναι μοναδική και ασφαλής και η ελευθερία ενσαρκώνει την ουσία της πιο ανέμελης εποχής. Κι επειδή μπορεί να γνωρίζουμε πολλά, αλλά πάντα κάτι θα μας διαφεύγει, συντάσσουμε τις top λίστες με μερικά από τα σημαντικά χαρακτηριστικά τους, ζητώντας από επαγγελματίες, που τα ζουν και τα γνωρίζουν εκ των έσω, να μας αποκαλύψουν τα μυστικά τους.\nΟι κορυφαίες παραλίες των ελληνικών νησιών θυμίζουν εξωτικά τοπία, για απαιτητικούς ταξιδιώτες.\nΒουτούμι, Παξοί: Νερά τύπου Χαβάης και οργιώδης βλάστηση. Από τις ομορφότερες παραλίες του κόσμου, σύμφωνα με την Telegraph.\nΣαρακήνικο, Μήλος: Λευκά, ηφαιστειακά, μαλακά βράχια που θυμίζουν γλυπτά και γαλαζοπράσινα νερά. Παραλία-φαινόμενο!\nΝαυάγιο, Ζάκυνθος: Εξωτικά νερά κι ένα επιβλητικό ναυάγιο που πρέπει να δείτε οπωσδήποτε.\nΕγκρεμνοί, Λευκάδα: Εξωτική παραλία, η πρόσβαση στην οποία γίνεται μόνο από θαλάσσης. Το περιοδικό Τravel + Leisure την κατέταξε πάνω και από τις Μαλδίβες!\nΕλαφονήσι, Κρήτη: Προστατευόμενη περιοχή Natura, θυμίζει εξωτικό νησί, καθώς περιβάλλεται από τιρκουάζ νερά, με ροζ αμμουδιά.\nΜύρτος, Κεφαλονιά: Λευκή άμμος, ψιλό βότσαλο, γαλανά νερά και απόκρημνοι γκρεμοί δημιουργούν ένα επιβλητικό τοπίο.\nΛαλάρια, Σκιάθος: Σήμα κατατεθέν του νησιού, με καταπράσινα νερά, λευκά βότσαλα και απόκρημνα βράχια.\nCanal D’amour, Κέρκυρα: Γαλαζοπράσινα νερά, λευκά βράχια και σπηλιές. Ο μύθος λέει πως όποιος κολυμπήσει το πέρασμα, θα συναντήσει στην άλλη πλευρά τον έρωτα της ζωής του.\nΜαύρα Βόλια, Χίος: Μοναδική στον κόσμο. Τα ολόμαυρα βότσαλα είναι αποτέλεσμα έκρηξης ηφαιστείου.\nΣευχέλλες, Ικαρία: Η ακουαμαρίνα της Ικαρίας! Εξωτική, με κυανά νερά, λευκή άμμο κι εντυπωσιακούς βράχους!\nΠροτάσεις για την πιο ultimate εμπειρία περιπέτειας κι εκτόνωσης.\nΠάρος & Νάξος: Surf & windsurf\nΚέρκυρα: Μountain bike\nΖάκυνθος: Πτώση με αλεξίπτωτο\nΑνάφη: Περπάτημα και ορειβασία\nΤήνος και Μύκονος: Kitesurf\nΑνακαλύψτε κρυφές διαδρομές, που καταλήγουν σε μυστικούς παράδεισους.\nΗφαίστειο & κρατήρας του Στέφανου, Νίσηρος: Με ηλικία 3.000 ετών και βάθος 27 μέτρων είναι από τους μεγαλύτερους του κόσμου. Θα σας μαγέψει µε τις καταπράσινες πλαγιές του.\nΜονοπάτι Αγίας Σοφίας, Ανάφη: Το τοπίο θα σας αποζημιώσει σε κάθε βήμα.\nΛόφος Γαλησσά, Σύρος: Το μονοπάτι μέχρι το ξωκκλήσι της Αγίας Πάκους αποτελεί μια αξέχαστη εμπειρία.\nΡεματιά της Πυθάρας, χωριό Αποίκια, Άνδρος: Αποκαλείται, σύμφωνα με την παράδοση, και «Νεραϊδότοπος».\nΔιατηρητέος οικισμός, Καστελόριζο: Μια περιήγηση ανάμεσα στα χρωματιστά σπιτάκια κάτω από το Κάστρο, είναι μαγική.\nΗµπορειό, Χάλκη: Διασχίστε τον γιαλό και φτάστε ως τους ανεμόμυλους για να θαυμάσετε τη θέα! Επίσης, κάντε τη διαδρομή μέχρι το εντυπωσιακό μοναστήρι του Αϊ-Γιάννη.\nΦαράγγι της Σαμαριάς, Κρήτη: Συνδυάζει την άγρια φυσική ομορφιά φυτών και ζώων. Το Ζάκρος και το Κάτω Ζάκρος σας οδηγούν στην Κοιλάδα των Νεκρών κι έπειτα, στο άλλοτε παλάτι του βασιλιά Μίνωα.\nΦιλώτι, Νάξος: Μια απολαυστική αναρρίχηση στη Σπηλιά του Δία.\nΔίκτυο ορεινών διαδρομών, Ικαρία: Γνωστό ως «Μονοπάτια», αποτελεί έναν άτυπο ιστό διαδρομών που συνδέει τα χωριά.\nΑπορθιανός δρόμος, Πάτμος: Το πέτρινο καλντερίμι μήκους 2,4 χλμ. ενώνει τη Χώρα με τη Σκάλα.\nΙδανικές τοποθεσίες για τα πιο ειδυλλιακά ηλιοβασιλέματα.\nΟία Σαντορίνης: Με φόντο την Καλντέρα είναι το πιο φωτογραφημένο, αλλά και μοναδικό.\nΚερί Ζακύνθου: 300 μέτρα πάνω από τη θάλασσα, βρίσκεται ο φάρος του Κεριού, με θέα στο Ιόνιο που κόβει την ανάσα.\nΠαραπορτιανή Μυκόνου: Την ώρα του δειλινού, το σκηνικό είναι one of a kind.\nΛιμάνι Ύδρας: Περπατήστε μέχρι το Κανόνι και απολαύστε την επικών διαστάσεων δύση.\nCavo Paradiso Κω: Ξεχωριστό ηλιοβασίλεμα, με τον ήλιο να βουτάει στη θάλασσα.\nΧώρα Νάξου: Θαυμάστε τη θέα μέσα από την Πορτάρα.\nΠαλιό Λιμάνι Χανίων: Καθίστε σ’ ένα παγκάκι στο Λιμάνι και απολαύστε μια από τις πιο μαγικές στιγμές με φόντο τον φάρο.\nΠλάκα Μήλου: Η εκκλησία της Γέννησης της Θεοτόκου ή Κορφιάτισσας αποτελεί το ιδανικότερο σημείο ν’ ατενίσετε την πιο ρομαντική ώρα της ημέρας.\nΜανδράκι Ρόδου: Το μικρό λιμάνι της Ρόδου ενδείκνυται για ν’ απολαύσετε ένα εντυπωσιακό θέαμα.\nΣίγρι Λέσβου: Στα δυτικά του νησιού, όπου πρωταγωνιστούν απολιθώματα ζωής 20 εκατ. ετών, ο ήλιος βάφει πορτοκαλί το τοπίο.\nΆγνωστα μέρη που προσφέρουν μικρές εκπλήξεις σε κάθε επισκέπτη.\nΠυλί, Κως: 3-4 χλµ. ΝΑ της πόλης, ένας μισοερειπωμένος οικισμός, µ’ ένα βυζαντινό κάστρο.\nΛαογραφικό Μουσείο των Μενετών, Κάρπαθος: Μικρό κτίσμα, ηλικίας 200 ετών, που προοριζόταν για εκκλησάκι, το οποίο δεν ολοκληρώθηκε.\nΜικρό Χωριό, Τήλος: Εγκαταλελειμμένος, γραφικός οικισμός. Ξεχωρίζει ο ναός της Παναγίας και τα μικρά ξωκλήσια της Τίμιας Ζώνης και του Σωτήρος.\nΑνωγή, Ιθάκη: Το πιο ορεινό χωριό στα 550 μ., του όρους Νίρητο.\nΚαταρράκτης της Νεράιδας, Κύθηρα: Τοπίο απίστευτης ομορφιάς.\nΥδροβιότοποι της Λευκίμμης, Κέρκυρα: Μοναδική ευκαιρία να συναντήσετε φλαμίνγκο.\nΔεσποτικό, Αντίπαρος: Το αρχαίο ησυχαστήριο του Απόλλωνα, που ανακαλύφτηκε το 1997.\nΣκιαδί, Κίμωλος: Ένα μοναδικό γεωλογικό μνημείο.\nΝαυάγιο Περιστέρας, Αλόννησος: Ναυάγιο ενός εμπορικού πλοίου, του 425 π.Χ.\nΠαλιά Βλαχάτα, Κεφαλονιά: Το χωριό-φάντασμα που παίρνει ζωή κάθε Αύγουστο, λόγω του Saristra Festival.\nΙστορίες και παραδόσεις, που παραμένουν αναλλοίωτες στον χρόνο.\nΚαταρράκτες Γραδούς, Κεφαλονιά: Κυκλοφορούν θρύλοι για νεράιδες που κατοικούν στις νεραϊδοσπηλιές και τις αφέγγαρες νύχτες εμφανίζονται στους ανθρώπους.\nΠαραλία της «Γριάς το πήδημα», Άνδρος: Κάποτε, σύμφωνα με τον μύθο, στο Άνω Κάστρο ζούσε μια γριά που πρόδωσε τους συγχωριανούς της στους Τούρκους και τους έσφαξαν. Παρασυρμένη απ’ τις τύψεις, αυτοκτόνησε πηδώντας από έναν βράχο.\nΠεριφορά Παναγίας Γερανού, Πάτμος: Από το 1880, και κάθε 15Αύγουστο, οι αλιείς συνοδεύουν με ψαροκάικα την εικόνα από το Κονσολάτο Σκάλας Πάτμου ως τον όρμο που φιλοξενεί την εκκλησία.\nΤσούτσουρος, Κρήτη: 60 χλμ. νότια του Ηρακλείου, η περιοχή βρίθει από μύθους, λαϊκές διηγήσεις για δράκους και ανήμερα θεριά, αλλά και σύγχρονες παραδοξολογίες.\nΔιονυσιακά καρναβάλια Αγιάσου, Λέσβος: Δρώμενα με ρίζες στον 17ο αιώνα και τους «κουδουνάτους πειρασμούς».\nΝυδρί, Λευκάδα: Το νησί υπήρξε η «Ιθάκη του Ομήρου», ενώ το παλάτι του Οδυσσέα βρισκόταν στο Νυδρί, στα νότια του νησιού.\nΠορτάρα του ναού του Απόλλωνα, Νάξος: Εκεί, σύμφωνα με τη μυθολογία, ο Θησέας εγκατέλειψε την Αριάδνη, την οποία είχε αρπάξει φεύγοντας από την Κρήτη, μετά τον φόνο του Μινώταυρου.\nΝεαραϊδοσπηλιά στο Γερούσι, Σύρος: Η παράδοση λέει ότι από τη σπηλιά έβγαιναν νεράιδες που χόρευαν κάτω από το φεγγάρι. Λένε, ότι όποιος μπει εκεί μέσα «χάνεται» και «τρελαίνονται» οι πυξίδες.\nΑρμάτα, Σπέτσες: Πασίγνωστη η αναπαράσταση της Ναυμαχίας του 1822 κάθε χρόνο στις 8 Σεπτεμβρίου.\n«Εννιάμερα» στη Νάουσα, Πάρος: Η βραδιά των «Κουρσάρων» κάθε Αύγουστο. Νέοι και νέες ντυμένοι με βράκες, φουστάνια και ζωνάρια αναβιώνουν την εποχή του πειρατή Μπαρμπαρόσα.\nΕνδιαφέροντες αρχαιολογικοί χώροι διατηρούν ζωντανή την αίγλη του παρελθόντος.\nΔήλος, Κυκλάδες: Μνημείο Παγκόσμιας Κληρονομιάς και το ιερότερο νησί της Αρχαίας Ελλάδας.\nΚνωσός/Φαιστός, Κρήτη: Το κέντρο του μινωικού πολιτισμού κι έδρα του βασιλιά Μίνωα. Νοτιότερα, το ανάκτορο της Φαιστού.\nΠαλιά Πόλη, Κέρκυρα: Το 2007 συμπεριλήφθηκε στη λίστα της UNESCO για την απαράμιλλη ομορφιά, αρχιτεκτονική και ιστορική της αξία.\nΜεσαιωνική πόλη, Ρόδος: Το 1988 ανακηρύχθηκε από την UNESCO Μνημείο Παγκόσμιας Κληρονομιάς.\nΑκρόπολη, Λίνδος, Ρόδος: 116 μέτρα πάνω από τη θάλασσα δεσπόζει ένας εξώστης με θέα στο πέλαγος.\nΠυθαγόρειο, Σάμος: Ο αρχαιολογικός χώρος της αρχαίας πόλης της Σάμου και ο ναός της Σάμιας Ήρας κοσμούν το λιμάνι και συμπεριλήφθηκαν στη λίστα με τα Μνημεία της UNESCO το 1992.\nΣύμη: Το Κεντρικό Αρχαιολογικό Συμβούλιο αποφάσισε να κηρύξει το νησί και τα γειτονικά νησάκια ενιαίο αρχαιολογικό χώρο, λόγω των 159 σημείων, από την προϊστορική ως τη σύγχρονη εποχή.\nΑσκληπιείο, Κως: Αφιερωμένος στον θεό της Ιατρικής, Ασκληπιό, περιλαμβάνει τον ναό του Απόλλωνα και του Ασκληπιού. Εκεί δίδαξε ο Ιπποκράτης.\nΝαός της Αθηνάς Αφαίας, Αίγινα: Ήταν η τρίτη κορυφή του «Ιερού Τριγώνου» που σχημάτιζαν ο Παρθενώνας της Αθήνας, ο ναός του Ποσειδώνα στο Σούνιο και ο αιγινίτικος ναός με τους 34 κίονες.\nΦυλακωπή, Μήλος: Από τις σπουδαιότερες πόλεις της προϊστορικής νησιωτικής Ελλάδας, με ευρήματα, όπως το κυκλώπειο τείχος το ιερό και το Μέγαρο.\nΠαραδοσιακές γευστικές προτάσεις που πρέπει ν’ απολαύσετε.\nΦάβα Σαντορίνης: Δοκιμάστε την κλασική με το κρεμμύδι.\nΜαστέλο Σίφνου: Αρνάκι ψημένο σε κλιματόβεργες. Πήρε τ’ όνομά του από το ομώνυμο πήλινο σκεύος, που κατασκευάζεται στο νησί.\nΠαστιτσάδα Κέρκυρας: Αρνάκι κοκκινιστό με 15 καρικεύματα. Σοφρίτο: Λεπτές φέτες κρέατος που σιγομαγειρεύονται με πηχτή σάλτσα. Μπουρδέτο: Φτιάχνεται με ψάρι (βακαλάο, σουπιά ή σκορπιό) και λαχανικά στην κατσαρόλα.\nΣουφικό Ικαρίας: Σαν το «τουρλού», μαγειρεμένο σε τηγάνι.\nΚαρπουζένια Μήλου: Γλυκιά πίτα με καρπούζι, μέλι και σουσάμι.\nΚοπανιστή Μυκόνου: Μαλακό τυρί, με γεύση πιπεράτη.\nΑθερινόπιτα Χίου: Αθερίνα με μυρωδικά, που τηγανίζεται αλευρωμένη.\nΜπακαλιαρόπιτα Κεφαλονιάς: Παστός μπακαλιάρος, ρύζι και παραδοσιακό φύλλο με αλιάδα (σκορδαλιά).\nΜαρμαρίτες Σκύρου: Γίνονται είτε με κόκκινο κολοκύθι και μυζήθρα, σαν τυροπιτάκια, είτε με σταφίδες και κόκκινη κολοκύθα.\nΑβρανιές Ρόδου: Άγρια σπαράγγια ψημένα με λάδι και κρεμμύδια, περιχυμένα με αλεύρι σε χυμό λεμονιού.\nΑναμνηστικά για να πάρετε μαζί σας από τις καλοκαιρινές σας αποδράσεις.\nΣύρος: Τυρί Σαν Μιχάλη\nΣαντορίνη: Απόκτι - ντόπιο παστό χοιρινό από φιλέτο\nΝάξος: Γλυκό καρυδάκι\nΡόδος: Σούμα, είδος ούζου που παράγεται στο χωριό Σιάννα\nLocal gurus: Πέντε γνώστες της νησιωτικής ζωής μάς αποκαλύπτουν τις ομορφιές που αξίζει ν’ απολαύσουμε αν το GPS του φετινού καλοκαιριού μάς οδηγήσει σε κάποιον επίγειο παράδεισο.\nΠαναγιώτης Ταγγαρόπουλος, επαγγελματίας σκίπερ & προπονητής Ιστιοπλοΐας\nΠαραλίες για μπάνιο: Νησί Κυρα-Παναγιά. Έχει δύο φυσικούς κόλπους, τον Πλανήτη -λέγεται ότι από κάτω αναβλύζουν πηγές θερμές-, και τον όρμο Αγίου Πέτρου. Στο νησί Περιστερά, η παραλία Βασιλικό. Στην Αλόννησο, οι Άγιος Δημήτριος, Καλαμάκια, Γλυφά, Άγιος Πέτρος, Λεφτός Γιαλός, Τζώρτζη Γιαλός, Κοκκινόκαστρο, Χρυσή Μηλιά και Μηλιά. Στη Σκόπελο, οι Στάφυλος, Αγνώντας, Λημνονάρι, Πάνορμος, Μηλιά, Καστάνη, Φτελιά, Έλιος, Λαλάρια, Αγία Παρασκευή, Μικρή και Μεγάλη Μπανάνα.\nΠαραλίες για σπορ: Τρούλος και Κουκουναριές στη Σκιάθο.\nΔιαδρομές: Από τον Πάνορμο προς το βόρειο λιμάνι της Σκοπέλου, το Λουτράκι, με αυτοκίνητο. Με το σκάφος, από τον Άγιο Πέτρο προς τη Στενή Βάλα και στο νησάκι Ψαθούρα, όπου, αφού αγκυροβολήσετε στο νότιο μέρος και κολυμπήσετε στην παραλία, περπατήστε μέχρι τον Φάρο.\nΦαγητό-ποτό: Στην Αλόννησο, στη Στενή Βάλα το εστιατόριο της Τασίας για αστακομακαρονάδα. Στη Σκιάθο, ο Κόζιακας για παραδοσιακές σούβλες και κρέατα, στη Σκόπελο, το Τέρψις για κοτόπουλο στη γάστρα με δαμάσκηνα!\nΒραδινή ζωή: Για ποτό στον Πλάτανο, στο λιμάνι της Σκοπέλου ή για πάρτι στο La Costa. Στο μπαρ Βράχος με θέα στο λιμάνι.\nΜνημεία/αρχαιολογικοί χώροι: Στο ακατοίκητο νησί Γιούρα, το σπήλαιο του Κύκλωπα. Το Μουσείο των Πειρατών του Κώστα Μαυρίκη στο Πατητήρι της Αλοννήσου.\nΝτόπιοι: Ο επαγγελματίας δύτης Κώστας Μαυρίκης έχει καταγράψει και ανακαλύψει πολλά ναυάγια κι έχει συγγράψει πολλά σχετικά βιβλία -βραβεύτηκε από την Ακαδημία Αθηνών για την προσφορά του στις Β. Σποράδες.\nSecret place: Ο μικρός όρμος στο νησί Σκάτζουρα, όπου, αν πιάσετε τη μοναδική θέση με σκάφος, θα ζήσετε μια απίστευτη εμπειρία.\nΗλιοβασίλεμα: Το χωριό Γλώσσα στα ΒΔ της Σκοπέλου, με γραφικά μαγαζάκια με σουβενίρ, καλό φαγητό και όμορφα μπαλκονάκια ν’ απολαύσετε ποτό και τοπίο.\nΣυγκλονιστική εικόνα: Τα δελφίνια να παίζουν για ώρες στην πλώρη του σκάφους και μια αμέριμνη φώκια στον όρμο της Στενής Βάλας.\nΤοποθεσία για φωτογραφία: Πάνορμος, Χώρα Αλοννήσου και Γλώσσα στη Σκόπελο.\nΠροσωπικό ησυχαστήριο: Πλανήτης στην Κυρα-Παναγιά. Μαγικό!\nΧριστόφορος Πιρτσούλης, διευθυντής Σχολής Ιστιοπλοΐας Ανοικτής Θάλασσας του Ν.Ο.Θ. και διευθυντής της μαρίνας του Πόρτο Καρράς\nΣαμοθράκη: Η πρωτεύουσα θυμίζει χωριό του Πηλίου. Η παραλία Κήποι με μαύρα βότσαλα κι απόκρημνα βράχια είναι μοναδική και η Παχιά Άμμος, για απαιτητικούς.\nΛήμνος: Ένα κάστρο χωρίζει στα δύο την πρωτεύουσα Μύρινα, σχηματίζοντας τις παραλίες Τούρκικος Γιαλός και Ρωμέικο. Must, το μπαρ Καραγκιόζης. Η νότια ακτή διαθέτει γραφικούς κόλπους: του Θάνου, Μικρό Φαναράκι, Άγ. Ιωάννης και Κέρος, όπου εδώ και 15 χρόνια λειτουργεί ένα από τα καλύτερα κέντρα ιστιοσανίδας στον κόσμο.\nΛέσβος: Το Πλωμάρι είναι διάσημο για τα ούζα του. Δοκιμάστε τα στον Πλάτανο, συνοδεία τοπικών μεζέδων κι έντεχνης μουσικής. Στο χωριό Σίγρι, υπάρχει το απολιθωμένο δάσος. Τα Βατερά, η Σκάλα Ερεσού, η Μελίντα, ο Άγιος Ισίδωρος και το Τάρτι είναι οι ωραιότερες παραλίες.\nΆγιος Ευστράτιος: Ενδείκνυται για ψαροντούφεκο στις βραχώδεις ακτές του και προσφέρει εξαιρετικές θαλασσολιχουδιές. Ο ομώνυμος οικισμός με 250 κατοίκους διαθέτει ένα ενδιαφέρον μουσείο φωτογραφίας από τα χρόνια της εξορίας.\nΧίος: Τα χωριά Μεστά και Βολισσός είναι χτισμένα σε μεσαιωνικά κάστρα και η επίσκεψη σε αυτά, ταξίδι στο παρελθόν. Οι παραλίες του Λιθιού και Μαύρα Βόλια είναι οι ομορφότερες.\nΣάμος: Το Βαθύ, κεντρικό λιμάνι και πρωτεύουσα, έχει ενδιαφέρουσα αρχιτεκτονική. Πιο τουριστικό είναι το Πυθαγόρειο, με άρτια μαρίνα.\nΙκαρία: Πασίγνωστη σε όλο τον κόσμο για τον υψηλό μέσο όρο ζωής του πληθυσμού και τα πανηγύρια της. Ορεινό νησί, με παραθαλάσσια χωριά και μαγικές παραλίες.\nΓιώργος Ζαρζώνης, φωτογράφος\nΆνδρος: Μαγικές οι περιπατητικές διαδρομές σε δάση, ποτάμια, μικρές κοιλάδες, πέτρινα πυργόσπιτα. Ήρθε και η γνωριμία με το πέτρινο, μονότοξο γεφύρι, που ενώνει τη χώρα με το μεσαιωνικό κάστρο, το μοναδικό που κάνει ζεύξη πάνω από θαλασσινό νερό!\nΤήνος: Στην Τήνο ένα 30λεπτο περπάτημα ανάμεσα σε -σαν μετεωρίτες- βράχια μ’ έφερε στο ψηλότερο σημείο του νησιού, τον Προφήτη Ηλία. Πανοραμική θέα, με Άνδρο απέναντι κι ένα ηλιοβασίλεμα φωτιά ανάμεσα σε πέτρες και θάλασσα!\nΜύκονος: Με γοήτευσε μια παραλία-αγκαλιά δίπλα στον Άγιο Σώστη. Να είναι 15Αύγουστος και να περνάμε την αυλόπορτα ενός σπιτιού πάνω στο φρύδι του βράχου. Ένα κατηφορικό καλντερίμι η συνέχεια και μια τεράστια παραλία με ελάχιστους γυμνιστές.\nΑμοργός: Με μάγεψαν τα νερά της παραλίας Αγία Άννα. Και σε μια βόλτα μου στα στενά δρομάκια, ανακάλυψα την Καλλιστώ, το μικρό γλυκοπωλείο που προσφέρει από χειροποίητο παγωτό μέχρι ευφάνταστα κοκτέιλ.\nΣαντορίνη: Αγαπώ τις γεύσεις της. Στην Έξω Γωνιά, το Μεταξύ μας, ένα μαγαζί που παντρεύει την Κρήτη με τη Σαντορίνη, έζησα μια πραγματική εμπειρία. Νησιωτική αυλή με θέα στο Αιγαίο και χαλαρωτική ατμόσφαιρα. Θυμάμαι ακόμη τη φάβα, το φιλέτο με σάλτσα από Vinsanto και τις κρύες ρακές.\nΓιάννης Σταμίρης, CEO & co-founder του isalatravel.com και isalayachting.gr\nΠαραλίες για μπάνιο: Στην Κέρκυρα, ο Άγ. Στέφανος. Ροβινιά -με σκάφος από την Παλαιοκαστρίτσα. Στην Κεφαλονιά, Αθέρας, με μαρίνα για σκάφη. Στη Ζάκυνθο, η εξωτική Ξύγκια, μικρός κολπίσκος με ιαματικά νερά. Η Ψαρού, ανάμεσα στο Τσιλιβί και το Αμμούδι.\nΣπηλιές ή κρυφοί κολπίσκοι: Ζάκυνθος, Πελούζο. Τοποθεσία ωοτοκίας της Καρέτα Καρέτα. Πόρτο Λιμνιώνα: Απόκρυφος κόλπος με άγρια ομορφιά. Παξοί. Σμαραγδένιες σπηλιές. Στο Μεγανήσι, η Σπηλιά Παπανικολή, το μεγαλύτερο ενάλιο παγκοσμίως.\nΔιαδρομές: Απολαύστε τη διαδρομή με αυτοκίνητο στο βόρειο τμήμα της Ζακύνθου, συνδυάζοντας καταπράσινα βουνά με θέα τη θάλασσα.\nΒραδινή ζωή: Μεγανήσι. Odyseas marina. Απολαμβάνετε το ποτό σας δίπλα σε θαλαμηγούς. Ζάκυνθος, Movida Sky, στον λόφο Μπόχαλη, με θέα την πόλη.\nΠαράδοση/άγνωστη ιστορία: Η Ζάκυνθος τη μόνη εβραϊκή κοινότητα σε όλη την Ελλάδα που επέζησε του Ολοκαυτώματος. Οι Ζακυνθινοί έσωσαν 275 Εβραίους.\nSecret place: Κεφαλονιά, Μελισσάνη: μοναδικής ομορφιάς λιμνοσπήλαιο. Ζάκυνθος, Πελαγάκι: κρυμμένος παράδεισος.\nΗλιοβασίλεμα: Παξοί, Bar restaurant Ερημίτης. Ζάκυνθος, στο γραφικό χωριό Καμπί θα συναντήσετε ένα ειδυλλιακό τοπίο.\nΠροσωπικό ησυχαστήριο: Ζάκυνθος, Μοναστήρι Αγ. Γεωργίου των Γκρεμνών. Ψυχική γαλήνη με θέα το απέραντο γαλάζιο.\nΣουβενίρ: Λικέρ κουμκουάτ από την Κέρκυρα και μάντολες. Πέτρινα, χειροποίητα γουδιά και αντικείμενα από τον Άγιο Λέοντα Ζακύνθου.\nΕμμανουήλ Κουλιάς, ξεναγός, μέλος του Σωματείου Διπλωματούχων Ξεναγών Δωδεκανήσου\nΠαραλίες για μπάνιο: Άγιος Θεολόγος στην Κω, Ψιλή Άμμος στην Πάτμο, Πρασονήσι στη Ρόδο, Άγιος Νικόλαος στην Κάρπαθο, Μάρμαρα στην Αρμαθιά (Κάσος), Απέλλα στην Κάρπαθο.\nΠαραλίες για σπορ: Paradise Beach στην Κω, Τσαμπίκα στη Ρόδο, Κάμπος στην Πάτμο.\nΣπηλιές ή κρυφοί κολπίσκοι: Σπηλιά στον όρμο Χιλανδαρίου στην Κω, Μαράθι, Αρκοί, Καστρί, Σπηλιές Ελληνοκαμάρα στην Κάσο και του Παραστά στο Καστελόριζο.\nCamping: Αστυπάλαια, Χάλκη και Λέρος.\nΦαγητό-ποτό: Το Γεύsea στη Νίσυρο, το Χασαπάκι στην Κω, το Τσιπουράδικό μας στην Πάτμο, η Tαβέρνα του Τρύπα στους Αρκιούς, το Δελφίνι στην Τήλο, το Καφενείο Του Μουγκού στη χώρα της Αστυπάλαιας.\nΒραδινή ζωή: Μύλος στην Κω, Εμπόρειος στη Νίσυρο, Μacao cocktail bar στη Ρόδο, Πουγκί στην Πάτμο.\nΜνημεία/αρχαιολογικοί χώροι: Πέτρα Καλικατσού στην Πάτμο, Καλδέρα στη Νίσυρο, Μονή Αγ. Ιωάννη Αλάργα στη Χάλκη.\nΠαράδοση: Στην Κω, μαζεύονται γύρω από τον Πλάτανο του Ιπποκράτη, κρατιούνται χέρι χέρι κι αγκαλιάζονται για να πάρουν δύναμη από τη δύναμή του και χρόνια από τα χρόνια του!\nΗλιοβασίλεμα: Ζια στην Κω, Κάστρο Μονολίθου στη Ρόδο, Αμμούα στην Κάσο, από την Όλυμπο στην Κάρπαθο.\nΣουβενίρ: Σφουγγάρι από την Κάλυμνο, κομποσκοίνι από την Πάτμο, μελεκούνι από τη Ρόδο, τον Όρκο του Ιπποκράτη από την Κω.\nΦΩΤΟΓΡΑΦΙΕΣ: ΚΑΤΕΡΙΝΑ ΚΑΤΩΠΗ\nMAGAZINE 22 Οκτωβρίου 2020


Black Box: Η μάχη για μια θέση στον FTSE 25, το mega deal στις ηλεκτρονικές πληρωμές και η ανάσταση των κλωστών | Liberal Markets\nBlack Box: Η μάχη για μια θέση στον FTSE 25, το mega deal στις ηλεκτρονικές πληρωμές και η ανάσταση των κλωστών\nΑκόμη ένας μήνας σημαντικής ανόδου για το Χρηματιστήριο που χτίζει βήμα – βήμα την αναρρίχησή του προς τις 1000 μονάδες, ενώ «έξω» έχει στηθεί πραγματικό πάρτι. Ο Οκτώβριος φεύγει με κέρδη κοντά στο 4,7%, τα μάτια στρέφονται πλέον στις πρώτες ημέρες του Νοεμβρίου οπότε ξεκινά (Τρίτη) η αύξηση κεφαλαίου της ΔΕΗ, και υπό άλλες συνθήκες η σημερινή συνεδρίαση θα είχε μάλλον περιορισμένο ενδιαφέρον.\nΩστόσο σήμερα είναι μια ειδική ημέρα αφού θα κριθεί η συμμετοχή ή όχι της Quest στον FTSE-25. Έτσι όπως έχουν εξελιχθεί οι αποτιμήσεις, η αυτόματη ένταξη της εταιρείας στον δείκτη της μεγάλης κεφαλαιοποίησης με βάση τους κανόνες κατάταξης απέχει μόλις μία θέση. Είσοδος στον δείκτη επιτυγχάνεται με την αύξηση της τιμής της μετοχής της Quest κατά 0,2% ή με την υποχώρηση της τιμής της Σαράντης κατά το ίδιο ποσοστό αφού η διαφορά που χωρίζει πλέον τις δύο εταιρείες είναι μικρότερη από 1 εκατ. ευρώ.\nΣε αυτή την περίπτωση η Quest θα έπιανε την 20η θέση της κατάταξης των επιλέξιμων προς ένταξη μετοχών στο δείκτη εκτοπίζοντας την ΕΧΑΕ που βρίσκεται στην 30η. Επιπλέον θα έβαζε σοβαρή υποψηφιότητα να πάρει την θέση του Σαράντη στο ETF GREEK US.\nΓια την πληρότητα της εικόνας να πούμε ότι η Σαράντης έχει χρηματιστηριακή αξία 612,8 εκατ. ευρώ, η μετοχή της Quest που έχει ανέβει 25% σε ένα σερί δέκα θετικών συνεδριάσεων έχει φτάσει τα 611,88 εκατ. ευρώ, ενώ η κεφαλαιοποίηση της ΕΧΑΕ βρίσκεται στα 224,19 εκατ. ευρώ και είναι χαμηλότερη πολλών άλλων μετοχών που είναι ενταγμένες στον δείκτη μεσαίας κεφαλαιοποίησης (Cenergy, Autohellas, Πλαστικά Θράκης, κ.α)\nΟι δημοπρασίες κλεισίματος σήμερα θα έχουν κάτι από την τελευταία αγωνιστική του πρωταθλήματος ποδοσφαίρου: Αγωνία ως το 90’ για το ποιος θα αγωνίζεται στα σαλόνια και ποιος θα αποφύγει τον υποβιβασμό. Επισήμως θα γνωρίζουμε τι θα γίνει με τους FTSE στις 24 Νοεμβρίου το απόγευμα.\nΕκτός από την μάχη του FTSE μέσα στην ημέρα θα πρέπει να ανακοινώσουν αποτελέσματα χρήσης Νάκας και Επίλεκτος.\nΑν αληθεύει η πληροφορία, τότε έχουμε να κάνουμε με μια από τις μεγαλύτερες εξαγορές που έχουν γίνει ποτέ στην Ελλάδα. Εταιρεία στο χώρο των ηλεκτρονικών πληρωμών ακούγεται ότι δέχθηκε προσφορά (για το 100%) η οποία υπερβαίνει κατά πολύ την αξία των συναλλαγών που έχουν γίνει στις εταιρείες ή τα τμήματα πιστωτικών καρτών που έχουν συμφωνηθεί με ξένες εταιρείες. Το νούμερο που ακούγεται στην αγορά είναι 10ψήφιο (ολογράφως «δέκα») σχεδόν όσο αξίζει δηλαδή μια από τις τέσσερις συστημικές τράπεζες. Και ναι η εταιρεία είναι ελληνική Fintech με τραπεζική άδεια.\nΜιλώντας για mega deals στη γειτονική Ιταλία η Be Power εταιρεία που δραστηριοποιείται στην λειτουργία και διαχείριση σταθμών φόρτισης αποκτήθηκε από την Eni. Οι σταθμοί φόρτισης βρίσκονται κατά κύριο λόγο σε δημόσιους χώρους και η εταιρεία είχε ήδη κλειδώσει συμφωνίες με τις μεγαλύτερες αλυσίδες σούπερ μάρκετ Carrefour και Stellantis. Η συμφωνία είναι συνολικής επιχειρηματικής αξίας 1 δισ. ευρώ. Όποιος πιάσει τους χώρους αναμονής σε εμπορικά κέντρα και χώρους στάθμευσης θα έχει και το πλεονέκτημα στα μερίδια αγοράς.\nΕκεί στην Επιτροπή Κεφαλαιαγοράς έχουν πράγματι ρίξει πολύ δουλειά και ξενύχτι το τελευταίο διάστημα ώστε να γίνουν όλα σωστά με το Ενημερωτικό Δελτίο για την αύξηση μετοχικού κεφαλαίου της ΔΕΗ που αναμένεται να ξεκινήσει αρχές της επόμενης εβδομάδας με πιθανότερη ημερομηνία την Τρίτη.\nΑν η διοίκηση της Επιτροπής Κεφαλαιαγοράς έδειχνε την ίδια ζέση εκτός από τα διαδικαστικά, και στις σοβαρές υποθέσεις και καταγγελίες που έχουν φτάσει στο γραφείο αλλά για κάποιον ανεξήγητο λόγο παραμένουν ανοιχτές χωρίς να λαμβάνονται αποφάσεις, τα πράγματα θα ήταν πολύ καλύτερα.\nΠωλητές Ελβετοί και Γάλλοι τον Σεπτέμβριο με 19,58 και 11,6 εκατ. ευρώ αντίστοιχα, αγοραστές Αμερικάνοι και Ισπανοί με 19 και 16 εκατ. ευρώ. Συνολικά θετικό το ισοζύγιο των ροών με 27 εκατ. ευρώ, πέμπτος συνεχόμενος μήνας εισροών για το ΧΑ. Η ΔΕΗ υπόσχεται συνέχεια στο σερί, πολλά βέβαια θα κριθούν και στις αναδιαρθρώσεις του FTSE.\nΘα φέρει η συνάντηση που είχε ο Άδωνις Γεωργιάδης με τον Πρόεδρο Νότιας Ευρώπης της Louis Vuitton, Francois Pedrol και τον Γενικό Διευθυντή EMEA, Alexandre Frota κάποια επένδυση της εταιρείας στη χώρα; Τίποτα δεν αποκλείεται…\nΑυτό που συμβαίνει όμως στον κλάδο του ρουχισμού μετά την έξαρση της πανδημικής κρίσης, παραπέμπει σε εποχές δεκαετίας 1980-1990. Όταν η μεταποίηση ζούσε ένδοξες μέρες. Ο λόγος, όπως εξηγεί γνωστός επιχειρηματίας του κλάδου στη στήλη, είναι πως μεγάλες εταιρείες όπως η Zara, η H&M και άλλες δίνουν παραγγελίες στα ελληνικά εργοστάσια. Οι λόγοι αυτής της στροφής είναι αρκετοί, όπως εξηγεί ο ίδιος. Πρώτον, τα μεταφορικά κόστη έχουν φτάσει στα ύψη, επομένως για να πουλήσει η Zara στην Ευρώπη ή τα Βαλκάνια, δεν είναι πλέον η Κίνα η οικονομικότερη λύση. Δεύτερον, τα προϊόντα προστιθέμενης αξίας που παράγουν οι ελληνικές μονάδες, είναι ποιοτικότερα και παράγονται σε σύντομο χρόνο, με μικρό κόστος. Τρίτον, στις προσφορές που στέλνουν οι μεταποιητικές μονάδες εκτός από την παραγωγή των ρούχων, περιλαμβάνονται και άλλες υπηρεσίες. Όπως για παράδειγμα ο σχεδιασμός των ρούχων. Το συμπέρασμα είναι πως η πανδημία του κορονοϊού, οδήγησε πολυεθνικές μεγαθήρια στην αλλαγή της πολιτικής τους και στον επαναπατρισμό μέρους της παραγωγής. Δεν είναι τυχαίο ότι οι εξαγωγές του κλάδου τρέχουν σήμερα με +30%...\nΗ Facebook και η Google, λέει, σκέφτονται να επενδύσουν στην Ελλάδα και ειδικότερα στον κλάδο οπτικών ινών μεταφοράς δεδομένων. Η ιδέα δεν είναι άσχημη και σίγουρα ο κλάδος θα αποτελέσει πόλο έλξης επενδύσεων στη χώρα το προσεχές διάστημα, καθώς τα δεδομένα, η μεταφορά τους , όπως και η αποθήκευσή τους θα διαδραματίσουν σημαντικό ρόλο στην προσπάθεια ψηφιακού μετασχηματισμού. Ωστόσο, η χώρα μας ήδη διαθέτει ένα πολύ εκτεταμένο δίκτυο καλωδίων μεταφοράς δεδομένων. Η OTE Globe μεταφέρει πάνω από το 50% των δεδομένων της χώρας μας, υποθαλάσσια και μη, συνδέοντας τη χώρα με την Ιταλία, τα Βαλκάνια ακόμη και το Χονγκ Κόνγκ (μέσω διεθνούς συνεργασίας). Τα δεδομένα αυτά καταλήγουν στα μεγαλύτερα data center της Ευρώπης, που είναι στη Λιόν, στη Φρανκφούρτη και στο Λονδίνο.\nΔύο είναι οι κλάδοι που αναμένεται να καταγράψουν σημαντική ανάπτυξη τα επόμενα χρόνια, εξομολογείται φανατικός αναγνώστης της στήλης. Ο ένας έχει να κάνει με τον ψηφιακό μετασχηματισμό και τις τεχνολογίες στον ασφαλιστικό κλάδο. Τα προϊόντα θα έρθουν πιο κοντά στους καταναλωτές, η εμπειρία θα είναι προσωποποιημένη, ενώ όλο και περισσότεροι Έλληνες αναμένεται να ασφαλίζονται για την υγεία και τη σύνταξή τους. Ο δεύτερος κλάδος, είναι η φαρμακοβιομηχανία. Οι εταιρείες του κλάδου αναμένεται να επιταχύνουν τον ψηφιακό μετασχηματισμό τους, να φέρουν νέα προϊόντα σχετικά με την υγεία και τρίτον συνεχίζουν να καταγράφουν αυξημένες πωλήσεις.\nΜε προϋποθέσεις να εξελιχθεί σε turnaround story και στο ταμπλό, η επιστροφή της εταιρείας Ευρωσύμβουλοι από την επιτήρηση στην Κύρια Αγορά του Χ.Α και στην κανονική διαπραγμάτευση. Ήδη η εταιρεία έχει υπετριπλασιάσει την κεφαλαιοποίησή της στα 7 εκατ. ευρώ τον τελευταίο ενάμιση χρόνο. Διαγραμματικά δείχνει να στοχεύει για υψηλότερα επίπεδα -προς τα 0,8 ευρώ- αν επιτύχει διάσπαση των 0,65 ευρώ.\nΣτον βαθύ κόσμο των κρυπτονομισμάτων, το «next big thing» στην αγορά ακούγεται πως είναι το ΑDA της Cardano. Η Cardano είναι μια εταιρεία που μεταξύ άλλων δημιουργεί κώδικα blockchain και έχει αναλάβει σημαντικά έργα. Ένα από αυτά και το πιο σημαντικό είναι στην Αιθιοπία, όπου οι μαθητές στα σχολεία θα μπορούν να μπαίνουν στην τάξη τους και να έχουν όλα τα στοιχεία τους, σε ένα …κρυπτονόμισμα. Αν πετύχει το project και έρθουν και άλλες χώρες της Αφρικής να στηρίξουν παρόμοιες πρωτοβουλίες, τότε η τιμή του κρυπτονομίσματος που συνδέεται με την Cardano, θα γνωρίσει μέρες δόξας.\nΣε εφαρμογή από την περασμένη Τετάρτη ο νόμος απαγόρευσης πλαστικών μίας χρήσης στα τρόφιμα και για τις βιοδιασπώμενες συσκευασίες στη Σλοβακία.


Τζογάνης Θεόδωρος - Μελέτες Εξοικονόμησης Ενέργειας\nΕνεργειακές επιθεωρήσεις και μελέτες εξοικονόμησης ενέργειας κτιρίων\nΧρησιμοποιώντας σύγχρονο εξοπλισμό, εξειδικευμένα υπολογιστικά προγράμματα και ακολουθώντας τεχνικές και πρότυπα που συμβαδίζουν με τις κοινοτικές οδηγίες, αναλαμβάνουμε την επιθεώρηση / αποτύπωση της υφιστάμενης ενεργειακής κατάστασης του κτιρίου σας (κατοικία, επαγγελματική στέγη, βιοτεχνία / βιομηχανία, δημόσια κτίρια). Ανάλογα με τα πορίσματα της εκάστοτε ενεργειακής επιθεώρησης, προτείνουμε ολοκληρωμένες παρεμβάσεις και ενέργειες με αρχικό στόχο την εξοικονόμηση ενέργειας και κατ’ επέκταση την ενεργειακή αλλά και αξιακή αναβάθμιση του κτιρίου σας.\nΤο πρώτο βήμα είναι ο επί τόπου ενεργειακός έλεγχος της κατοικίας σας.\nΗ ενεργειακή σπατάλη μπορεί να οφείλεται σε πολλούς παράγοντες. Για παράδειγμα στην ελλειπή μόνωση τοίχων ή στις σημαντικές θερμογέφυρες αυτών. Στην μόνωση δώματος. Στα κουφώματα της κατοικίας που δεν σφραγίζουν σωστά. Στα τζάμια της κατοικίας. Στην έλλειψη σωστής σκίασης. Μπορεί να υπάρχουν μεγάλες απώλειες στο σύστημα θέρμανσης.\nΜε τον ειδικό μετρητικό εξοπλισμό ελέγχουμε το κέλυφος της κατοικίας, καθώς και τα μηχανήματα λεβητοστασίου και κλιματισμού. Οι μετρήσεις αυτές είναι απαραίτητες έτσι ώστε να εντοπίσουμε συγκεκριμένες αιτίες και προβλήματα που οδηγούν σε υψηλή κατανάλωση ενέργειας.\nΤο δεύτερο βήμα είναι η επεξεργασία όλων των στοιχείων του επί τόπου ελέγχου. Με ειδικά λογισμικά προγράμματα υπολογίζουμε πως επιδρούν τα διαφορά στοιχεία του κελύφους και μηχανημάτων στην κατανάλωση ενέργειας. Εντοπίζουμε συγκεκριμένα προβλήματα. Προσδιορίζουμε ποσοτικά την επίδραση κάθε προβλήματος στην κατανάλωση ενέργειας. Και προτείνουμε συγκεκριμένες λύσεις. Για κάθε προτεινόμενη κατασκευαστική επέμβαση θα γνωρίζετε εκ των προτέρων την αντίστοιχη εξοικονόμηση ενέργειας. Είναι στο χέρι σας να επιλέξετε ποιες από αυτές επιθυμείτε να πραγματοποιήσετε.\nΟι επεμβάσεις μας είναι εξαιρετικής ποιότητας και λύνουν τα προβλήματα σε βάθος χρόνου. Από εδώ και στο εξής θα λαμβάνετε χαμηλούς λογαριασμούς, θα έχετε βελτιώσει τα επίπεδα άνεσης και θα έχει αυξηθεί η αξία της κατοικίας σας.\nΟι κυριότερες κατασκευαστικές επεμβάσεις εξοικονόμησης ενέργειας είναι οι ακόλουθες:\nΤο σύστημα εξωτερικής θερμομόνωσης είναι θερμομονωτικό σύστημα με εφαρμογή σε παλαιά και καινούρια κτίρια διαφόρων χρήσεων (μονοκατοικίες, πολυκατοικίες και βιομηχανικά κτίρια). Αποτελείται από πλάκες πολυστερίνης ή πετροβάμβακα με επιλογή τελικών αδιάβροχων, ακρυλικών, σιλικονούχων σοβάδων διαφόρων αποχρώσεων και υφών. Εξοικονομείται ενέργεια για θέρμανση και ψύξη έως και 40% μειώνοντας την κατανάλωση πετρελαίου και ρεύματος. Παρέχει στο κτίριο μεγάλο μέρος των προδιαγραφών που απαιτούνται για απόκτηση ενεργειακής ταυτότητας από την πολεοδομία (Κοινοτική Οδηγία 2002/91/Ε.Ε). Εφόσον χρησιμοποιηθεί έγχρωμος σοβάς δεν απαιτείται βαφή του κτιρίου με αποτέλεσμα την μείωση του κόστους και του χρόνου κατασκευής. Επιπλέον, στην περίπτωση νέου κτιρίου, δεν απαιτείται διπλή τοιχοποιία και εσωτερική θερμομόνωση.\nΤο γυαλί έχει πλέον εξελιχθεί σ’ ένα πολυδιάστατο υλικό του κατασκευαστικού τομέα ικανοποιώντας σειρά απαιτήσεων που έχουν να κάνουν με την θερμοκρασιακή άνεση (χειμώνα – καλοκαίρι), την ηχομείωση, την ασφάλεια και προστασία. Συγκεκριμένα το γυαλί:\nΜειώνει τις απώλειες ενέργειας και συμβάλλοντας στην προστασία του περιβάλλοντος, χάρις στα θερμομονωτικά του χαρακτηριστικά.\nΡυθμίζει το εισερχόμενο φυσικό φως και την εισερχόμενη ηλιακή ενέργεια, χάρις στις αντίστοιχες ιδιότητές του.\nΠαρέχει προστασία έναντι των ενοχλητικών θορύβων, κυρίως με τους υψηλής ακουστικής απόδοσης υαλοπίνακες.\nΠαρέχει ασφάλεια και προστασία έναντι κινδύνων τραυματισμού, κακόβουλων ενεργειών, πυροβόλων όπλων, πυρκαγιάς κλπ, με την βοήθεια των ειδικών γυαλιών.\nΕιδικότερα όσον αφορά την ενεργειακή αποδοτικότητα, οριαμένα από τα πλεονεκτήματα της χρήσης υαλοπινάκων είναι:\nΕξοικονόμηση ενέργειας: Αποφεύγοντας τις διαρροές θερμότητας το χειμώνα και δροσιάς το καλοκαίρι, κατναλώνουμε λιγότερη ενέργεια.\nΟικονομία: Μειώνοντας την κατανάλωση ενέργειας για θέρμανση και ψύξη, περιορίζουμε τα έξοδα για πετράλαιο, ηλεκτρικό ή άλλα καύσιμα.\nΒελτίωση της άνεσης:Επιτυγχάνουμε καλύτερες εσωκλιματικές συνθήκες, λιγότερα ρεύματα κοντάς το παράθυρο και ομοιογενή θερμοκρασία στο χώρο.\nΠεριβαλλοντικά οφέλη:Μειώνοντας τις εκπομπές CO2 περιορίζουμε το φαινόμενο του θερμοκηπίου σε τοπικό, εθνικό και παγκόσμιο επίπεδο.\nΜία από τις πλέον διαδεδομένες λύσεις για τη μείωση της κατανάλωσης ρεύματος για φωτισμό είναι οι λάμπες εξοικονόμησης ενέργειας. Καταναλώνουν 4-5 φορές λιγότερο ρεύμα, ενώ η ζωή τους είναι τουλάχιστον εξαπλάσια από εκείνη των κοινών λαμπτήρων πυρακτώσεως, οι οποίοι σπαταλούν το 90% της ηλεκτρικής ενέργειας σε θερμότητα. Χαρακτηριστικά μπορεί να αναφερθεί ότι από έναν και μόνο λαμπτήρα εξοικονόμησης ενέργειας μπορεί να προκύψει κέρδος έως και 86 ευρώ στο ηλεκτρικό ρεύμα κατά τη διάρκεια της ζωής του σε σχέση με μια λάμπα πυρακτώσεως.\nΣτην περίπτωση που η επέμβαση αφορά σε μόνωση δώματος, υπάρχουν οι ακόλουθες εναλλακτικές λύσεις.\n[α] Τοποθέτηση πολυστερίνης στο δώμα, κατόπιν γέμισμα με ελαφρομπετόν και στεγανοποίηση με ασφαλτόπανο.\n[β] Χρήση των πλακιδίων polytile τα οποία τοποθετούνται ελεύθερα στο δώμα και σφραγίζουν μεταξύ τους με ειδικές πατούρες.\n[γ] Εσωτερική μόνωση δώματος με τη δημιουργία ψευδοροφής από γυψοσανίδα και μόνωση πετροβάμβακα. Όχι η βέλτιστη λύση ενεργειακά, θα προταθεί μόνο στις περιπτώσεις όπου δεν είναι δυνατή η εξωτερική επέμβαση.\nΣε αρκετές περιπτώσεις συναντούμε Pilotis οι οποίες δεν έχουν θερμομόνωση. Το πρόβλημα μπορεί να αντιμετωπιστεί:\n[α] Θερμομόνωση με Heraclith και ύστερα εφαρμογή σοβά.\n[β] Κατασκευή ψευδοροφής από ανθυγρή γυψοσανίδα (ή τσιμεντοσανίδα) και θερμομόνωση με διογκωμένη πολυστερίνη.\nΑλλαγή Καυστήρα / Λέβητα\nΣε παλιές κατοικίες όπου δεν είχε γίνει μελέτη θερμομόνωσης έχουν τοποθετηθεί καυστήρες που δεν ικανοποιούν τις ανάγκες της κατοικίας. Επίσης υπάρχουν κατοικίες που έχουν καινούριους καυστήρες άλλα ο λέβητας είναι πολύ παλιός με αποτέλεσμα να χάνεται έτσι θερμότητα. Αυτές είναι οι απλές περιπτώσεις γιατί υπάρχουν και περιπτώσεις που λόγω έλλειψης μελέτης θερμομόνωσης μέχρι και τα σώματα (καλοριφέρ) που έχουν τοποθετηθεί στη κατοικία μπορεί να μη καλύπτουν τις θερμικές της ανάγκες. Σε αυτή τη περίπτωση πρέπει να γίνει μελέτη θερμομόνωσης και να συνδεθούν επιπλέον καλοριφέρ στο δισωλήνιο σύστημα που πιθανόν να είναι εγκατεστημένο.\n©2009 Τζογάνης Θεόδωρος


Το μετέωρο βήμα της ελπίδας | ΑΠΟΨΕΙΣ\nΤο μετέωρο βήμα της ελπίδας\nPosted on Δεκέμβριος 31, 2009. Filed under: Στουπάκη Αγγελική |\nTης Aγγελικης Στουπακη, Η ΚΑΘΗΜΕΡΙΝΗ, 31/12/2009\nΠριν από δέκα χρόνια γιορτάσαμε την είσοδο στον 21ο αιώνα και τη «νέα χιλιετία» με πανδαισίες πυροτεχνημάτων σ’ όλο τον κόσμο, με ευχές και ελπίδες για ένα καλύτερο μέλλον. Το χρονολογικό ορόσημο απαιτούσε ενισχυμένη αισιοδοξία, μεγαλύτερη από εκείνη που κατά παράδοση εκφράζεται κάθε Πρωτοχρονιά. Και το κάλεσμα σε μια οικουμενική γιορτή, με τη βοήθεια της τηλεοπτικής οθόνης που μετέδιδε λαμπερές εικόνες της υποδοχής του νέου χρόνου εξ Ανατολών προς Δυσμάς, βρήκε παντού ανταπόκριση. Ηταν η πρώτη «παγκοσμιοποιημένη» Πρωτοχρονιά μας.\nΗ αυριανή Πρωτοχρονιά είναι κι αυτή, σε μικρότερο βαθμό, αριθμητικά σημαδιακή: η δεκαετία του ’00 δίνει τη θέση της στη δεκαετία του ’10. Τώρα όμως δεν φαίνεται να έχουμε ψυχική διάθεση για να την υποδεχτούμε όπως της πρέπει. Οι ευχές ακούγονται κουρασμένες, οι ελπίδες έχουν μείνει μετέωρες.\nΑκόμα και οι πιο ξεροκέφαλοι πεσιμιστές ήταν αδύνατο να προβλέψουν τότε πόσο αρνητικός θα ήταν ο απολογισμός αυτής της δεκαετίας. Ο ισλαμικός φονταμενταλισμός είχε δώσει δείγματα των διαθέσεών του, κανένας όμως δεν περίμενε ένα χτύπημα τόσο θεαματικά εφιαλτικό όσο εκείνο της 11ης Σεπτεμβρίου του 2001. Η εισβολή στο Ιράκ το 2003, με ψευδείς δικαιολογίες αφού ούτε «όπλα μαζικής καταστροφής» υπήρχαν ούτε καμιά σχέση με την Αλ Κάιντα, μετέτρεψε τη χώρα σε κόλαση για τους κατοίκους της, σε φονική εστία πολέμου χωρίς ορατή διέξοδο. Και η στρατιωτική επέμβαση στο Αφγανιστάν, που ξεκίνησε με «ευγενέστερους» στόχους, έχει καταλήξει και αυτή σε επικίνδυνο τέλμα.\nΑν οι πολεμικές περιπέτειες δεν ήταν αρκετές για να δημιουργήσουν κρίση πολιτικής αξιοπιστίας, ήρθαν η χρηματοπιστωτική κατάρρευση και το πάγωμα της «πραγματικής» οικονομίας για να σκορπίσουν παντού δυσφορία και φόβο. Παράλληλα, η αυξανόμενη ανησυχία για την υπερθέρμανση του πλανήτη ανέβηκε, δικαίως, στο κέντρο του πολιτικού προσκηνίου. Και το τέλος της δεκαετίας το σφράγισε η σύνοδος της Κοπεγχάγης, διαψεύδοντας τις προσδοκίες ότι οι ισχυροί ηγέτες του κόσμου, έχοντας επιτέλους συνειδητοποιήσει το πρόβλημα, θα κατέληγαν σε αποφάσεις ικανές να σταματήσουν την καταστροφική εξέλιξη.\nΤο πιο θετικό κληροδότημα αυτής της δεκαετίας είναι ίσως το τέλος των ψευδαισθήσεων. Υπάρχουν πλέον όλα τα δεδομένα για να συνειδητοποιήσουμε ότι οι πολιτικές ηγεσίες δεν διδάσκονται από τα λάθη του παρελθόντος, αλλά τα επαναλαμβάνουν, και ότι, καθηλωμένες από νοσηρή μυωπία, αδυνατούν να δράσουν με κριτήριο το μακροπρόθεσμο συμφέρον των κοινωνιών. Και οι «απλοί πολίτες» δεν είμαστε χωρίς ευθύνες: επιδεικνύουμε οι περισσότεροι παρόμοια συμπτώματα αμνησίας και μυωπίας με εκείνους που μας κυβερνούν. Κι όμως, έχουμε τη δυνατότητα να πιέσουμε ώστε να πάρουν τα πράγματα διαφορετική κατεύθυνση. Οι αντιστάσεις που ήδη εκδηλώνονται πρέπει να ενισχυθούν, να αποκτήσουν μεγαλύτερη συνοχή και δυναμισμό, εφευρετικότητα και πνεύμα αλληλεγγύης. Ολα φαίνονται πολύ δύσκολα, όμως δεν υπάρχει τίποτα άλλο που να στηρίζει την ελπίδα για «καλύτερες χρονιές» στο μέλλον το δικό μας και των παιδιών μας.


Μία ακόμη χρονιά χωρίς την Amy Winehouse - Νέα Κρήτη\nΜία ακόμη χρονιά χωρίς την Amy Winehouse\nAmy Winehouse: H μουσική σκηνή στα τέλη Ιουλίου του 2011 έχασε μια γυναίκα που αν μπορούσε να σταθεί δυνατή απέναντι στα πάθη της θα ήταν αυτή που θα έσβηνε κάθε άλλη από το μουσικό στερέωμα. Θα ήταν η Nina Simone μιας γενιάς που άφησε ορφανή.\n"Προσπάθησε να αυτοκτονήσει 8 βδομάδες πριν πεθάνει" υποστήριξε σε πρόσφατη συνέντευξη του ο πρώην σύζυγος της Winehouse, Blake Fielder-Civil. Σε συνέντευξη του αποκαλύπτει το δράμα πριν την κορύφωση του.\nΗ 27χρονη Amy, τον πήρε τηλέφωνο οκτώ ημέρες πριν τον θάνατο της για να του υπενθυμίσει ότι ήταν η επέτειος του γάμου τους, αν και οι δύο τότε είχαν προχωρήσει τη ζωή τους με νέους συντρόφους.\n"Της είπα ότι δεν μπορούσα να μιλήσω, γιατί η σύντροφός μου είναι έγκυος και της έκλεισα το τηλέφωνο", λέει στην εφημερίδα "The Sun".\n"Δεν ήθελα να την πληγώσω, απλά ήθελα να την δώσω να καταλάβει ότι η σχέση μου είναι σοβαρή και θα πρέπει να συνεχίσει τη ζωή της", πρόσθεσε. "Την επόμενη μέρα της τηλεφώνησα για να ζητήσω συγγνώμη και μου είπε η ίδια ότι αποπειράθηκε να αυτοκτονήσει", είπε χαρακτηριστικά ο πρώην σύζυγος της ηθοποιού και αποκάλυψε ότι η Amy ήθελε να κάνει ένα παιδί και αισθάνθηκε άσχημα που μια άλλη γυναίκα κυοφορούσε το παιδί του έρωτα της.\nΑυτό είναι το τελευταίο κεφάλαιο στον μύθο μιας γυναίκας που πέντε χρόνια πριν χάρισε άδικο θάνατο που η στον λεπτοκαμωμένο εαυτό της.\n"Δεν ξέρω. Δεν νομίζω ότι θα γίνω διάσημη. Δεν νομίζω ότι θα μπορούσα να το διαχειριστώ. Θα τρελαινόμουν" λέει στο βραβευμένο ντοκιμαντέρ που εξιστορεί τη ζωή της, Amy. Eίχε από πάντα την ίδια, λανθασμένη, κρίση.\nTο κορίτσι από το Σάουθγκέιτ της Αγγλίας έφυγε γεμάτη πόνο και μυστήριο κουρασμένη από τις αποβολές της ζωής. Σαν μικρό κορίτσι, τότε που η αντιδραστικότητα της έγινε αιτία αποβολής της από τη θεατρική σχολή "Sylvia Young's Music School" και εκείνη έβρισκε καταφύγιο στις παλιές συγχορδίες των Armstrong και του Davis.\nΣτα πέντε της, η κόρη του ταξιτζή που τραγουδούσε στη βάρδια του Frank Sinatra, ήδη τραγουδούσε. Στα εννιά της ήδη είχε συνθέσει το δικό της, αυτοσχέδιο μουσικό συγκρότημα που ονόμασε Sweet N Sour, ίσως μια γλυκόπικρη προσπάθεια της να ξεπεράσει το διαζύγιο των γονιών της; Κάποιοι λένε ότι τότε έκανε απόπειρα αυτοκτονίας.\nΗ γιαγιά της Cynthia, προσπαθεί να συνεφέρει το λευκό κορίτσι με τη μαύρη φωνή, η Amy της ανταποδίδει τη φροντίδα χτυπώντας το όνομα της σε tattoo στο λεπτό, δεξί χέρι της.\nΣτα 13 της η Αmy άρχισε να συνθέτει τα πρώτα της τραγούδια. Τα μικρά κλαμπ δίνουν στην έφηβη το πάλκο για να κάνει τις βραδιές τους jazz και βελούδινες. Ένα ντέμο που περιστασιακός σύντροφος της στέλνει, της ανοίγει τις πόρτες για δισκογραφική δουλειά.\nΤο ντεμπούτο της άλμπουμ το ονόμασε "Frank" (όπως Σινάτρα), ήταν ειλικρινά (όπως Frankly) μια δουλειά τόσο καλή που προτάθηκε ανάμεσα σε άλλα και για βραβείο Mercury. Με τον επόμενο δίσκο της η Αmy θα γίνει η πιο πιο σημαντική νέα μουσουργός όλων.\nΤο "Back To Black" κυκλοφόρησε το 2006 και ακόμη και εαν η ίδια δεν μπόρεσε να μαζέψει τα κομμάτια της για να παρευρεθεί στη βραδιά των Γκράμι τον Φεβρουάριο του 2008 στο Λος Άντζελες ο κόσμος της χάρισε πέντε από τα έξι βραβεία για τα οποία είχε προταθεί σε μία μόνο βραδιά.\nΤο τελευταίο (μόλις δεύτερο!) άλμπουμ της έγινε και το πιο επιτυχημένο άλμπουμ του νέου αιώνα, ένα μήνα μετά το θάνατο της που επιβεβαιώθηκε τα ξημερώματα της 23ης Ιουλίου όταν κανείς, ούτε οι νοσηλευτές από τα δύο ασθενοφόρα που είχαν κληθεί στο σπίτι της στο Camden ούτε ο σωματοφύλακάς της Άντριου Μόρις δεν κατάφεραν να την επιστρέψουν σε εμάς.\nΒουλιμική, επιρρεπής σε ουσίες, αγαπούσε το αλκόολ, τα ναρκωτικά, τον έρωτα στο τέρμα του, τον άντρα της Μπλέικ Φίλντερ που την συνόδευσε στην κόλαση -αν και ο ίδιος έσβησε το όνομα της από το αυτί του, εκείνος κατάφερε να επιστρέψει πίσω-, και βέβαια, κυρίως, τη μουσική. Η αγάπη για αυτήν ήταν πάντα ένα παιχνίδι που βγαίνεις χαμένος ακόμη και αν το τραγουδάς νικηφόρα.\nΠαιδί η ίδια, αδύνατη, κάποιες φορές τρομακτική σε όψη, άλλες φορές μοιραία Κλεοπάτρα με τη σφηκοφωλιά στο κεφάλι της η μόλις 27χρονη Amy έζησε σύντομα, πέθανε νέα.\nΕθισμένη στο συναίσθημα και τις φυγές της, μας έθισε στη φωνή της και κινηματογράφησε την προφητεία της στο βίντεο που μετράει σχεδόν 146,868,626 views ρίχνοντας χώμα σε ένα τάφο ανοιχτό.\nΗ Amy Winehouse ήταν αδύναμη και αδύνατη. Λιπόσαρκη και γεμάτη σημάδια και tattoo που δεν της έφεραν καμία τύχη ή προστασία.\nΗ φωνή της θα στοιχειώνει κάθε 23η Ιουλίου για πάντα όσους έχουν ζήσει έρωτες σπασμένους σε κομμάτια.


Νανά Καραγιάννη: Στο εξωτερικό για να αποτεφρωθεί - Τι “είδε” η ιατροδικαστής ~ Loutrakiblog.gr\nΣτο εξωτερικό αναμένεται να μεταφερθεί η σορός της Νανάς Καραγιάννη για να αποτεφρωθεί. Ένα 24ωρο μετά την είδηση του θανάτου της γνωστής παρουσιάστριας και δημοσιογράφου, συγγενείς, φίλοι και άνθρωποι που είχαν συνεργαστεί μαζί της, παραμένουν σοκαρισμένοι...\nΗ 38χρονη δημοσιογράφος, παρουσιάστρια και ραδιοφωνική παραγωγός βρέθηκε νεκρή, στο σπίτι της στην Κυψέλη, την Τρίτη (27.06.2017) και αφού την αναζήτησε ο πατέρας της, ο οποίος δεν της είχε μιλήσει από την Κυριακή και ανησύχησε.\nΣτη σορό της άτυχης Νανάς Καραγιάννη έγινε νεκροψία – νεκροτομή και σύμφωνα με τα πρώτα στοιχεία της ιατροδικαστικής εξέτασης πιθανό αίτιο θανάτου ήταν η ανακοπή. Διαπιστώθηκε συρρίκνωση του εσωτερικού και συγκεκριμένα στο στομάχι και στα έντερα. Μάλιστα, στα έντερα υπήρχαν και πρώτα σημάδια σήψης γεγονός που οδηγεί στο συμπέρασμα πως ήταν νεκρή για πάνω από ένα 24ωρο.\nΗ ασθένειά της είχε επιβαρύνει τον οργανισμό της τόσο πολύ, που η ιατροδικαστής δεν μπόρεσε να καταλήξει σε ασφαλές συμπέρασμα. Γι’ αυτό, όπως είπε στο newsit.gr, θα περιμένει τα αποτελέσματα των τοξικολογικών και ιστολογικών εξετάσεων.\nΤα αποτελέσματα αναμένονται μέσα στην επόμενη εβδομάδα και θα είναι εκείνα που θα αποκαλύψουν τα ακριβή αίτια που οδήγησαν στο θάνατο τη Νανά Καραγιάννη.\nΈφυγε από τη ζωή 41 μέρες μετά το τέλος της προηγούμενης περιπέτειάς της. Είχε νοσηλευτεί στο νοσοκομείο "Αγία Όλγα". Ο πατέρας της την είχε μεταφέρει εκεί με λοίμωξη του αναπνευστικού. Ένα χρόνο πριν, στο ίδιο νοσοκομείο είχε δώσει τη μεγαλύτερη και πιο δύσκολη μάχη της. Είχε νοσηλευτεί στην εντατική, σε κωματώδη κατάσταση. Αλλά τότε τα κατάφερε.\nΜε δάκρυα στα μάτια και μη μπορώντας να συνειδητοποιήσουν πως η Νανά δεν ζει πια, οι γείτονές της στην Κυψέλη, δεν έκρυψαν τη θλίψη τους για το θάνατό της και αποκάλυψαν πως ήταν φανερά καταβεβλημένη το τελευταίο διάστημα, είχε απομονωθεί και ήταν παρατημένη από γνωστούς και φίλους.\nΉταν 11:00 το πρωί όταν κάτοικος της πολυκατοικίας, μια γυναίκα με την οποία η Νανά Καραγιάννη είχε φιλική σχέση, κατέβηκε και είδε τους αστυνομικούς στην είσοδο. «Ήταν πάρα πολύ καλή, ευαίσθητη γυναίκα. Είχαμε μιλήσει πολλές φορές για το πρόβλημά της. Ήταν δυναμική, έξυπνη. Δεν ήθελε να γίνει καλά. Μου έλεγε "δεν μπορώ άλλο, έχω κουραστεί". Ήταν χάλια ψυχολογικά, δεν ήθελε να γίνει καλά». Η ίδια γυναίκα αποκάλυψε πως η Νανά Καραγιάννη είχε κάνει απόπειρα αυτοκτονίας και όταν βγήκε από το νοσοκομείο της είχε πει "δεν θέλω να ζήσω άλλο". «Ήταν τόσο καλή, μας κρεμούσε σακούλες με φαγητό, τι άλλο να σας πω;», τόνισε.


22 Οκτωβρίου 2015 - Τρείς άνθρωποι χάνουν την ζωή τους στην Αττική από πλημμύρες | Θεόδωρος Κολυδάς\nΑρχική » 22 Οκτωβρίου 2015 - Τρείς άνθρωποι χάνουν την ζωή τους στην Αττική από πλημμύρες\nΤεράστιες καταστροφές, με τρείς νεκρούς και μία τραυματία άφησε πίσω της η κακοκαιρία που έπληξε όλη τη χώρα την Πέμπτη 22 Οκτωβρίου 2015 . Μεγάλη η κινητοποίηση της Πυροσβεστικής που όλο το 24ωρο δέχτηκε μόνο στην Αττική 3.500 κλήσεις.Το τηλεφωνικό κέντρο της Πυροσβεστικής Υπηρεσίας κυριολεκτικά κατέρρευσε το βράδυ, όταν οι κλήσεις που δέχτηκε για παντός είδους βοήθεια έφτασε τον αριθμό ρεκόρ εποχών των 3.500! Παράλληλα για τους ίδιους λόγους δέχθηκε 650 κλήσεις η Άμεση Δράση. Συνολικά οι κλήσεις για παροχή βοήθειας ξεπέρασαν τις 4000!\nΤο ισχυρό βαρομετρικό χαμηλό ξεκίνησε να επηρεάζει τη Δυτική Ελλάδα και στον Νομό Αχαΐας η Πυροσβεστική δέχτηκε 60 κλήσεις για αντλήσεις υδάτων και παροχές βοήθειας, ενώ από Λεχαινά και Βάρδα Ηλείας δέχτηκε 50 κλήσεις. Μάλιστα, χρειάστηκε να πραγματοποιηθούν και 5 απεγκλωβισμοί οδηγών από τα αυτοκίνητά τους που είχαν παρασυρθεί από χείμαρρους και είχαν ακινητοποιηθεί τα οχήματά τους. Στο Αγρίνιο σε μία ώρα σημειώθηκαν 60mm βροχής, ενώ το σύστημα από τα δυτικά κινήθηκε ανατολικότερα και ενισχύθηκε σημαντικά.\nΑνεμοστρόβιλος στον Μετ. Σταθμό Αχαρνών\nΓενικότερα στο διάστημα 21-24 Οκτωβρίου 2015 από το δίκτυο των Μετεωρολογικών Σταθμών της ΕΜΥ ξεχωρίζουν οι τιµές: των 52mm στις Σέρρες, 66mm στην Κόνιτσα, 49mm στην Πρέβεζα, 135mm στην Ανδραβίδα, 127mm στον Άραξο, 94mm στη ∆εσφίνα, 124mm στην Τανάγρα, 48mm στην Καλαµάτα, 115mm στη Ν. Φιλαδέλφεια ,63mm στο ΟΑΚΑ (22/10), 40mm στη Σκύρο, 37mm στη Μύκονο, 45mm στο Τυµπάκι (23/10), 100mm στη Σκιάθο, 48mm στη Μυτιλήνη, 65mm στη Χίο, 46mm στη Σούδα (24/10), 100mm στο Καστέλι (ν.Ηρακλείου) (25/10).\nΣτο κέντρο της Αθήνας στις 22/10 δημιουργήθηκε ανεμοστρόβιλος στα Τουρκοβούνια ( F0 T1 ), ενώ άλλος ανεμοστρόβιλος επηρέασε και το Λαύριο Αττικής, όπου στο πέρασμά του κατέστρεψε βάρκες και άλλες κατασκευές.\nΑπό τα Βόρεια της Αττικής επηρεάστηκαν ιδιαίτερα το Μενίδι και το Καματερό, με ύψος υετού να αγγίζει σε ένα δίωρο τα 180 και 170 mm αντίστοιχα . Στο Νέο Ηράκλειο καταγράφηκε χαλάζι με μέγιστη διάμετρο τα 3 cm.\nΓενικότερα ο Οκτώβριος του 2015 σύμφωνα με το κλιματικό δελτίο της ΕΜΥ κύλησε με ποσά υετού μεγαλύτερα από τα κανονικά επίπεδα στις περισσότερες περιοχές της χώρας.\nΗ προσπάθεια που έχω ξεκινήσει με την καταγραφή των σημαντικοτέρων καιρικών γεγονότων δεν θα περιοριστεί σε μια απλή παρουσίαση δημοσιογραφικού χαρακτήρα. Στοχεύει να ευαισθητοποιήσει όλους μας για τα πραγματικά προβλήματα που αντιμετωπίζουμε χωρίς αοριστίες και για τον λόγο αυτό θα κάνω κάθε τόσο προτάσεις και παρεμβάσεις. Η πολιτεία αν και φροντίζει , έχει συνηθίσει όλα τα τελευταία χρόνια να προβάλλει κυρίως τα αντιπλημμυρικά έργα ως μέτρο αντιμετώπισης των πλημμυρών. ΄'Ομως αγαπητοί φίλοι μόνο με αυτή την τακτική δεν μπορεί να λυθεί το πρόβλημα των πλημμυρών, καθώς η αντιμετώπισή τους πρέπει να βασίζεται παράλληλα σε μέτρα πρόληψης και προειδοποίησης.\nΒασική θέση κατά την άποψή μου στα μέτρα πρόληψης, κατέχουν τα συστήματα πρόγνωσης ισχυρών καταιγίδων και πλημμυρών, έγκαιρης προειδοποίησης και σχεδιασμού ενός συστήματος έκτακτης ανάγκης σχετικά με τις πλημμύρες. Η αξιόπιστη πρόγνωση βέβαια προϋποθέτει την εγκατάσταση αυτόματων τηλεμετρικών σταθμών μέτρησης βροχής ΚΑΙ απορροής σε κατάλληλες θέσεις, όπως και τη παράλληλη χρήση άλλων οργάνων π.χ. ραντάρ, δορυφόρων κλπ.\nΠριν από λίγες μέρες δεχτήκαμε θετικά τα νέα για ένταξη ενός έργου ΕΣΠΑ στην ΕΜΥ, το οποίο αφορά την προμήθεια ικανού αριθμού αυτόματων μετεωρολογικών σταθμών που θα ενισχύσουν το Εθνικό μας Δίκτυο. Κατά την άποψή μου, νομίζω οτι ήρθε πλέον η ώρα να ενοποιηθεί αυτό το δίκτυο μετρήσεων και με τα δίκτυα και άλλων φορέων, (όπως π.χ. της ΔΕΗ και του ΕΑΑ) που διαθέτουν ανάλογες υποδομές. Τα συστήματα μέτρησης θα αξιολογηθούν και θα γίνει καλύτερη χωρική κατανομή τους στον Ελληνικό χώρο. Αυτό, για να μη ξοδεύουμε ως κράτος τα διπλά και τα τριπλά χρήματα, για τις ίδιες ανάγκες , απλά και μόνο επειδή ο κάθε φορέας θέλει να έχει το δικό του "μαγαζί" ;\nΠρέπει επίσης να έχουμε κατά νου οτι είναι αναγκαία η εγκατάσταση αυτοματοποιημένου τηλεμετρικού δικτύου παρακολούθησης εκτός των παραμέτρων βροχής και της απορροής, δηλαδή συστήματος κατάλληλα σχεδιασμένου σε κρίσιμες θέσεις και να ξέρουμε πού αυτό καταλήγει. Παράλληλα θα πρέπει άμεσα να γίνει ανάπτυξη λογισμικού συλλογής και επεξεργασίας των δεδομένων με ρύθμιση κατάλληλου μοντέλου προσομοίωσης του μετασχηματισμού της βροχής σε πλημμυρική απορροή για τις αστικές περιοχές. Σε όλα αυτά θα πρέπει να μεριμνήσουμε στην ανάπτυξη βελτίωσης του συστήματος πρόγνωσης και παρακολούθησης ισχυρών καταιγίδων και πλημμυρών σε πραγματικό χρόνο, με την χρήση των μετεωρολογικών ραντάρ .\nΣτις σημειώσεις Υδρολογίας που διδάσκει η κ. Μ. Μιμίκου καθηγήτρια του ΕΜΠ τονίζει " Θα πρέπει να επισημάνω εδώ ότι με τη χρήση του ραντάρ μεγαλώνουμε το χρόνο πρόγνωσης της καταιγίδας ξεφεύγοντας από το χρόνο συρροής της λεκάνης και ως εκ τούτου βελτιώνουμε την ποιότητα της πρόγνωσης και προειδοποίησης για ενδεχόμενη πλημμύρα. Για παράδειγμα, στην πλημμύρα της 21-22 Οκτωβρίου 1994 για την περιοχή της Θεσσαλίας, αν χρησιμοποιούσαμε σε πραγματικό χρόνο το αναπτυχθέν σύστημα, θα μπορούσε να υπάρχει χρόνος πρόγνωσης της τάξεως των 8-9 ωρών πριν την επισύμβαση της αιχμής της πλημμύρας. ...Βέβαια λόγω της έλλειψης μετρήσεων απορροής στην περιοχή, ίσως η χρησιμότητα του με υψηλή αξιοπιστία να περιορίζεται προς το παρόν μόνο στην πρόγνωση καταιγίδας. Αλλά και αυτό είναι σημαντικό όταν λειτουργεί σε πραγματικό χρόνο και μπορεί με ένα σχετικά απλό σύστημα (π.χ. ραδιόφωνο, TV κλπ) να γίνεται προειδοποίηση για περιοχές της Αττικής που κινδυνεύουν περισσότερο από άλλες (επικέντρωση καταιγίδας - storm tracking) έτσι ώστε να μπορούν να παρθούν απλά μέτρα π.χ. φύλαξη αυτοκινήτων, εγκατάλειψη υπογείων κλπ."\nΚλείνω χωρίς (άλλα) σχόλια .


Ακουστικά Βαρηκοΐας GnResound Κασάπογλου - Ακοή & Διάβασμα\nΑρχική Παιδική Βαρηκοΐα Ακοή & Διάβασμα\nΗ σύνδεση μεταξύ της ακοής και της ανάγνωσης στους νέους μαθητές.\nΠοιές είναι οι δεξιότητες ανάγνωσης στις πρώτες τάξεις;\nΤο διάβασμα ορίζεται από το Υπουργείο Παιδείας για κάθε τάξη. Παραδείγματα περιλαμβάνουν:\n•Αναγνώριση των διαφορών μεταξύ γραμμάτων, λέξεων και φράσεων\n•Αναγνώριση του τι σημαίνει μιά λέξη από τον ήχο των γραμμάτων που την αποτελούν (αποκωδικοποίηση).\n•Ανάμειξη δύο ή τεσσάρων ήχων σε μια λέξη.\n•Αλλαγή του ήχου σε μια λέξη για να δημιουργηθεί μια νέα.\nΌλες οι δεξιότητες αυτές βασίζονται σε προσεκτική παρακολούθηση (ακοή).\nΜπορεί η απώλεια της ακοής να επηρεάζει αυτές τις δεξιότητες ανάγνωσης;\nΝΑΙ! Υπάρχει άμεση σύνδεση μεταξύ ακοής της ομιλίας και ανάγνωσης.\nΗ πρώτη δεξιότητα στην ανάγνωση είναι να μάθει το παιδί να εφαρμόσει έναν ήχο με ένα συγκεκριμένο γράμμα (δηλαδή,Β Βιβλίο). Αυτή είναι η ικανότητα που ονομάζεται σύνδεση ήχος-γράμμα.\nΓιατί να ξεκινήσω τώρα;\nΈνα παιδί χρειάζεται ακουστικά ερεθίσματα για 5-6 χρόνια πριν ο εγκέφαλός του είναι έτοιμος να κάνει τη σύνδεση μεταξύ των γραμμάτων του αλφαβήτου και του ήχου που συνδέονται με αυτά.\nΌταν τα παιδιά δεν έχουν ακουστική υποβοήθηση για 5-6 χρόνια, είναι λιγότερο πρόθυμα να διαβάσουν και να μάθουν με τους συνομηλίκους τους. Για να μάθετε περισσότερα σχετικά με τη σχέση μεταξύ της ακοής και ανάγνωσης, επισκευθείτε τον ιατρό (ΩΡΛ) της περιοχής σας.\nΈξι πράγματα μπορούν να κάνουν οι γονείς για να βοηθήσουν.\nΒοηθήστε το παιδί σας να ακούει την ομιλία όλη την ημέρα με ακουστική ενίσχυση (βοηθήματα ακοής, εμφυτεύματα, και τα συστήματα FM).\nΒοηθήστε το παιδί σας αναπτύξει την αντίληψή του επισημαίνοντας με το δάκτυλό σας τις λέξεις, καθώς και τις φωτογραφίες διαβάζοντάς του κάποιο βιβλίο.\nΣυζητήστε για τους ήχους των λέξεων. Αλλάξτε ένα γράμμα σε μια λέξη για να δημιουργήσετε μια άλλη λέξη που ομοιοκαταληκτεί.\nΧρησιμοποιείστε συχνά λέξεις που ξεκινούν με τον ίδιο ήχο με το όνομα του παιδιού σας (φθογγική συνειδητοποίηση).\nΚάντε συζήτηση για τα συνώνυμα και αντώνυμα.\nΒοηθήστε το παιδί σας να ακούει την ομιλία όλη την ημέρα με πλήρη ακουστικά ερεθίσματα.\nΤοπικό σχολείο ή ένα εξειδικευμένο σχολείο\nΠολλοί γονείς με παιδιά που έχουν πρόβλημα ακοής προτιμούν τα παιδιά τους να φοιτούν στο τοπικό σχολείο και όχι σε κάποιο ειδικό σχολείο.\nΤο τοπικό σχολείο μπορεί να είναι καλύτερο, επειδή και άλλοι μαθητές είναι από την περιοχή. Στις περισσότερες περιπτώσεις, αυτό λειτουργεί καλά, αλλά απαιτεί τη συνεργασία μεταξύ της οικογένειας, του ακουολόγου και του προσωπικού του σχολείου. Οι εκπαιδευτικοί, λογοθεραπευτές και οι νοσοκόμες σχολείου συνήθως έχουν περιορισμένη πείρα με τα προβλήματα ακοής των παιδιών. Η συνεργασία με τον ακουολόγο σας μπορεί να παρέχει το προσωπικό του σχολείου με τις αναγκαίες πληροφορίες και συμβουλές.\nΌταν επιλέγετε το καλύτερο σχολείο για ένα παιδί με πρόβλημα ακοής οι γονείς θα πρέπει να λάβετε ορισμένα μέτρα, όπως:\nΕπίσκεψη του σχολείου για να διαπιστώσετε την κατάσταση της τάξης.\nΒεβαιωθείτε ότι τεχνικά βοηθήματα, όπως ένα FM ή σύστημα καλωδίων βρόγχου είναι διαθέσιμο.\nΣυζητήστε τα θέματα με τον διευθυντή και τους εκπαιδευτικούς του σχολείου.\nΑποκτήστε μια αίσθηση των πολιτικών και των στάσεων του σχολείου σε σχέση με προβλήματα ακοής και παιδιών με ειδικές ανάγκες\nΡίξτε μια ματιά στις αίθουσες διδασκαλίας. Έχουν χαλιά, κουρτίνες ή τα υλικά δεν υποστηρίζουν την καλή ακουστική.\nΛάβετε υπ΄όψη σας το τοπικό περιβάλλον, συμπεριλαμβανομένων των εξωτερικών θορύβων πηγαίνοντας απρόσκλητος μέσα στην τάξη\nΡωτήστε ποιά είναι η εμπειρία του σχολείου στην κάλυψη των αναγκών παιδιών με προλήματα ακοής, και, εάν ναι, πώς αυτά τα παιδιά έλαβαν στήριξη.\nΗ ουσιώδης στήριξη των δασκάλων και των γονέων.\nΟι εκπαιδευτικοί πρέπει να γνωρίζουν τις ειδικές ανάγκες ενός παιδιού με πρόβλημα ακοής, στο οποίο πρέπει να παρέχονται οι καλύτερες δυνατές συνθήκες για να ακούει. Είναι ύψιστης σημασίας το παιδί να μην αισθάνεται απομονωμένο από τα άλλα παιδιά. Η αίσθηση της απομόνωσης έχει ψυχολογικές και κοινωνικές συνέπειες. Προσοχή θα πρέπει επίσης να δοθεί στην γλωσσική ανάπτυξη του παιδιού που θα μπορούσε να παρεμποδιστεί εάν το παιδί δεν μπορεί να επικοινωνήσει σωστά.\nΚαθ 'όλη τη διάρκεια των σχολικών ετών η στήριξη των γονέων είναι απαραίτητη για τα παιδιά, και μέρος της ευθύνης τους είναι να παρακολουθούν διαρκώς εάν η υποστήριξη που λαμβάνουν τα παιδιά από το σχολείο είναι επαρκής.\nΓια πολλούς γονείς το μεγάλο ερώτημα είναι, “Μπορεί το παιδί μου να ενταχθεί στο σχολείο;” Η επιτυχής ένταξη εξαρτάται από μια ομαδική προσέγγιση και τη διαθεσιμότητα των υπηρεσιών υποστήριξης. Είναι σημαντικό να θυμόμαστε ότι δεν υπάρχει ένας τρόπος για να διδάξουμε σε όλα τα παιδιά. Θα πρέπει να δημιουργηθεί ένα εξατομικευμένο πρόγραμμα με την ομάδα του παιδιού σας από κατάλληλους επαγγελματίες.\nΠηγή: Η Ένωση Βαρηκόων Δανίας, Ιανουάριος 2008